title: Okavangon suisto

text:
Nqoga on suiston pohjoisosan merkittävin jokikanava. Se on käytännössä Okavangojoen jatke, ja sen oikealta törmältä saa alkunsa myös Jao–Boro-järjestelmä. Chief’s Islandin länsipuolella sijaitseva Jao–Boro–Xudum on suiston suurin jokijärjestelmä. Jaoon virtaa suoraa Nqogasta vain vähän vettä, mutta se saa vettä useista sen länsipuolella olevista pienistä uomista ja laguuneista. Yläjuoksulla Jao virtaa selvässä uomassa, mutta Xon tasangolla se saapuu laajalle tulva-alueelle, jossa sen uoma häviää paikoin kokonaan. Tasangon eteläpuolella Jao muuttuu enää kausittaiseksi joeksi.
Nqogasta valuva vesi virtaa Maunachirajokeen ja siitä edelleen sivujokeen Khiandiandavhuun. Maunachira saa tasaisesti vettä Nqogasta, ja siksi siinä on vain vähäistä kausittaista vaihtelua. Maunachiraa ympäröi laaja pysyvien soiden verkosto. Kausittainen Khwaijoki saa vetensä Maunachirasta, josta vuotaa vettä sen keskiosista myös Mboroga–Santantibidi–Gomoti-verkostoon, joka sijaitsee Chief’s Islandin itäpuolella. Nqoga virtasi 1900-luvun alussa vielä suoraan Mborogaan, mutta sittemmin Nqogan tukkeutumisen takia virtaus on loppunut.


title: Okavangon suisto

text: Okavangon suistosta virtaa vettä kausittaista Thamalakanejokea pitkin, joka kulkee suiston koillisosista lounaaseen. Se virtaa Maunin kaupungin ohi ja joskus Ngamijärveen ja Botetijokeen asti.


title: Okavangon suisto

text: Okavangon suisto on jatkuvassa muutoksessa: jokiuomat kasvavat umpeen ja uusia uomia syntyy. Sedimenttien kertyminen, uomien umpeenkasvaminen ja virtauksen suunnan muuttuminen aiheuttavat lopulta uoman tukkeutumisen. Joen kyky kuljettaa sedimenttejä heikkenee alajuoksun suunnassa. Ne eivät kuitenkaan pääse purkautumaan pois tiheän kasvillisuuden reunustamasta uomasta, joka alkaa tämän seurauksena hiljalleen täyttyä. Lopulta sedimenttien kuljetus lakkaa kokonaan ja kasvillisuus valtaa uoman. Joki tukkeutuu lopulta kokonaan, ja patoutuneen veden pinta alkaa nousta. Lopulta jokivallit murtuvat padon yläjuoksun puolelta, ja vesi pääsee virtaamaan uuteen kanavaan alempana olevalle tulvatasangolle. Monet uudet uomat löytävät reittinsä vanhoista virtahepojen kulkuväylistä, mutta paikoin myös ruohikkopalot polttavat reittejä kaislikkojen halki.


title: Okavangon suisto

text: Jokikanavien järjestäytyminen uudelleen aiheuttaa merkittäviä muutoksia veden kulkeutumisessa. Vanhan uoman ympäristö alkaa hiljalleen kuivua, ja lopulta sinne kerääntynyt turve palaa luonnollisissa tulipaloissa, mikä puolestaan laskee pinnan korkeutta. Näin sinne syntyy joko kuivan maan tai kausittaisen suon alue. Suiston yhden kanavan keskimääräinen elinikä on noin sata vuotta.


title: Okavangon suisto

text: Jokiuomien muutosten lisäksi Okavangon suistoa värittävät muuttuvat saaret. Saaret ovat merkittäviä tekijöitä suiston suolapitoisuuden kontrolloinnissa, ja niiden ansiosta suistosta ei ole syntynyt samanlaista muodostumaa kuin esimerkiksi Makarikarin ja Etoshan suolapannuista. Saaria suistossa on noin 150 000, joista suurin osa on vain muutaman neliömetrin kokoisia. Suurimmat saaret ovat kuitenkin satojen hehtaarien suuruisia.


title: Okavangon suisto

text: Suiston tulvat ovat epäsäännöllisiä, ja vedenpinnan taso vaihtelee vuodesta toiseen. Joskus pienet kummut saattavat jäädä tulvaveden yläpuolelle. Osa kummuista on "Macrotermes michaelseni" -termiittien tekemiä pesiä. Useamman kerran tulvaveden yläpuolelle jääneelle kummulle alkaa itää siemeniä, joita lintujen uloste lannoittaa. Afrikantaateli valtaa usein pienet saaret, mutta niillä kasvaa myös esimerkiksi viikunoita. Puut imevät vettä maaperästä, mikä laskee pohjaveden pintaa saaren alla ja muuttaa vettä suolaisemmaksi. Pohjaveteen kertyy erityisesti piidioksidia ja kalsiittia. Samalla kun saaren alla oleva pohjavesi muuttuu suolaisemmaksi, tulvatasankojen ja jokiuomien pohjaveden makeanveden kerros kasvaa.


title: Okavangon suisto

text: Puiden valtaama saari kasvaa hiljalleen ja nousee ympäröivää tulvatasankoa korkeammalle. Saaren kasvaessa sen keskustaan valuva pohjavesi muuttuu koko ajan suolaisemmaksi ja lopulta kasveille myrkylliseksi. Afrikantaatelit kuolevat ensin ja sitten hieman paremmin suolaa kestävät keihäshaarapalmut. Suolaisimmilla alueilla kasvaa enää lähinnä suolakkokasveja, kuten "Sporobolus spicatus" -karisteheinälajia. Aivan saarten keskustoissa ei pärjää enää mikään kasvilaji. Siellä kapillaari-ilmiö ja haihtuminen pakottavat kyllästetyn veden maan pinnalle, ja jäljelle jää suolaesiintymiä.


title: Okavangon suisto

text: Suiston virtausta on tutkittu vuodesta 1934, ja tilastojen perusteella keskimääräinen virtaama vuodessa on 9,3 miljoonaa kuutiometriä. Pienin mitattu virtaama on vuodelta 1996, jolloin se oli 6 kuutiokilometriä, kun vuoden 1963 aikana vettä virtasi ennätykselliset 16,4 kuutiokilometriä. Poikkeamat virtauksessa riippuvat täysin sadannasta Okavangon valuma-alueella Angolassa. Suiston kokonaishaihdunta on peräti noin 97 prosenttia, ja vain tulvakautena vettä riittää myös Thamalakanejokeen ja siitä edelleen Botetiin. Vedestä 74 prosenttia haihtuu suoraan ilmakehään ja 24 prosenttia kasvien kautta. Mohembon ohi virtaavasta vedestä vain noin kaksi prosenttia päätyy suistosta pois johtaviin jokiin. Pääosa siitä menee Botetiin, mutta sitä kulkeutuu myös Ngamijärveen ja Mababen syvänteeseen.


title: Okavangon suisto

text: Veden määrään vaikuttavat virtauksen lisäksi edellisten vuosien ylijäämävesi ja suiston saamat vesisateet, jotka vaikuttavat sekä lisäämällä vettä että kosteuttamalla hiekkamaata. Suiston sadannan osuus tulvavedestä on noin 21 prosenttia, kun edellisen vuoden ylijäämän vaikutus on vain prosentin luokkaa.


title: Okavangon suisto

text: Suiston saaman veden määrä riippuu vuodenajasta. Vedenpinnan korkeus vaihtelee suistoon johtavassa jokiosuudessa enemmän kuin varsinaisessa suistossa. Korkeus siinä jokiosuudessa vaihtelee jopa kaksi metriä vuoden kuluessa. Suistoon virtaavan veden määrä on pienimmillään syys-lokakuussa ja suurimmillaan maalis-huhtikuussa. Lisäksi monena vuonna joulukuussa tai tammikuussa on pieni kausittainen virtauspiikki. Suiston pohjukassa sen sijaan veden määrä on suurimmillaan heinä-syyskuussa. Niinä vuosina kun suistossa sataa paljon, tammikuun tulvapiikki voi nousta niin korkeaksi, ettei se ehdi kuivua ennen huhtikuun seuraavaa tulvaa. Kausittaiset tulvatasangot ovat vuoden aikana keskimäärin 3–6 kuukautta veden peitossa, mutta ne olivat veden alla noin 12 kuukauden esimerkiksi 2010–2011, jolloin alueella koettiin tulvahuippu.


title: Okavangon suisto

text: Veden virtaus Mohembosta suiston alkuosaan Serongaan kestää yhdestä kahteen kuukauteen. Sieltä sen kestää kahdesta kolmeen kuukauteen päästä suiston perimmäisiin haaroihin Thamalakaneen, Kunyereen ja Khwaiin. Maunin kaupungissa Thamalakanen varrella virtaus on voimakkaimmillaan heinä-syyskuun aikana. Veden virtausnopeus suistoon johtavassa jokiuomassa on 120–300 senttimetriä sekunnissa, suiston suurimmissa uomissa 40–80 senttimetriä sekunnissa ja viimeisissä haaroissa 10–20 senttimetriä sekunnissa.


title: Okavangon suisto

text: Okavangon suiston vesi on puhdasta ja kirkasta, sillä tiheät vesikasvikasvustot estävät monien aineiden pääsyn veteen. Veden sähkönjohtavuus on 15–20 kertaa matalampi kuin Botswanan hallituksen mukaan on ihanteellisen juomaveden sähkönjohtavuuden alaraja ja peräti vain neljäskymmenesosa hyväksyttävän juomaveden sähkönjohtavuudesta. Juomaveden laatuun vaikuttavat myös monet muut tekijät, mutta Okavangon suistossa tehtyjen tutkimusten perusteella veden laatu on erittäin hyvä. Veden pH-arvo on lähellä neutraalia, ja sen vaihteluväli on yleensä 5,9–7,6. Lievää happamuutta ja emäksisyyttä aiheuttavat paikallisesti orgaanisen aineen mätäneminen ja leväkeskittymät.


title: Okavangon suisto

text: Suistoon kulkeutuu vuosittain veden mukana runsaasti ainesta. Vuosittaisen pohjakulkeuman määrä on noin 170 000 tonnia, josta pääosa on kvartsihiekkaa, ja suspensiokulkeuman noin 30 000 tonnia ainetta, josta pääosa on savea ja orgaanista materiaalia. Lisäksi veden mukana kulkee suistoon noin 381 000 tonnia suoloja.


title: Okavangon suisto

text: Suiston pohjaveden pinta on hyvin lähellä maanpintaa, tosin pohjavesi on syvemmällä suiston länsi- ja eteläosissa. Pohjaveden pinnan korkeus vaihtelee maastonmuodon mukaan, ja veden pinta on 3–20 metriä maanpinnan alapuolella.


title: Okavangon suisto

text: Epäorgaanisten aineiden ja isotooppien perusteella pohjavesi ei ole peräisin suiston suoalueilta, vaan se on vanhaa pohjavettä, joka saa lisäystä paikallisista sateista. Pohjavesi on hyvin heterogeenistä, ja esimerkiksi saarten keskiosien alla pohjavesi voi olla kolme kertaa niin suolaista kuin soilla tai tulvatasangoilla. Sadekausina pohjaveden pinta nousee. Pohjavesi ei juurikaan sekoitu sivuttaissuunnassa, joten pinta laskeutuu uudelleen vain transpiraation kautta.


title: Okavangon suisto

text:
Okavangon suiston alueella kasvaa yli tuhat kasvilajia. Lajeja on 530 suvusta ja 134 heimosta. Monimuotoisimpia heimoja ovat heinäkasvit, sarakasvit, asterikasvit ja hernekasvit, joista jokaisesta löytyy lajeja yli 20 suvusta. Noin 60 prosenttia Okavangon suiston kasvilajeista kasvaa kuivalla maalla saarilla ja hiekkaniemekkeillä. Useita niistä ei tavata suistoa ympäröivällä kuivalla savannialueella, josta ei löydy kasveille tarpeeksi kosteutta tai tarpeeksi korkealla olevaa pohjaveden pintaa. Botswanassa ei ole toista yhtä monimuotoista kasvialuetta, ja maailman mittakaavassa vain Brasilian Pantanal on monimuotoisempi kosteikkoalue.
Okavangon suistoalueella on monenlaisia elinympäristöjä. Suurten jokiuomien ja järvien keskiosassa on avoimen veden elinympäristö. Jokikanavien varsilla ja monissa soissa kasvaa ruoko- ja kaislakasvillisuutta. Sädekaislojen ja ruokojen hallitsemat alueet muodostavat omat erilliset kasvuympäristöt. Pysyvillä soilla kasvaa lisäksi norsunheiniä ja viikunoiden hallitsemaa kasvillisuutta. Matalilla soilla ja säännöllisesti tulvivilla tulvatasangoilla kasvillisuutta hallitsevat järvikaisloihin kuuluva "Schoenoplectus corymbosus" ja sädekaisloihin kuuluva "Cyperus articulatus". Näiden lisäksi merkittäviä elinympäristöjä ovat kausittain tulvivat tulvatasangot, saarten rannikkojen kasvillisuus, saarten keskustojen ruohokasvillisuus ja pienten lampien eliöyhteisöt.


title: Okavangon suisto

text:
Pysyvän veden alueen elinympäristöt ovat melko yksipuolisia, ja niissä kasvaa noin 50–70 lajia. Papyruskaisla ja ruo’ot muodostavat usein laajoja kasvustoja, joissa muiden lajien on vaikea kilpailla elintilasta. Jokiuomien rantoja hallitsee neljä lajia, papyruskaisla, järviruoko, afrikanruoko ja norsunheiniin kuuluva "Miscanthus junceus". Papyruskaislat ja ruo’ot ovat yleisiä jokialueella ja suiston yläosissa, kun taas "Miscanthus junceus" on yleinen suiston matalan veden alueella. Valtalajit vaihtuvat pääuomien ulkopuolella ja kanavien perillä olevilla suoalueilla, joissa vesi on matalaa ja joissa Okavangon kuljettamia ravinteita on vähän. Näillä alueilla kasvaa monipuolisemmin lajeja. Papyruskaisla on pysyvien soiden tunnusomaisin laji, sillä paikoin se vastaa 90 prosentista kasvibiomassasta. Siksi se on myös merkittävin ekosysteemin muokkaaja, koska se suodattaa ison osan saapuvasta savesta ja ravinteista ja aiheuttaa muutoksia veden virtauksessa.
Kausittain tulvivien alueiden lajisto on huomattavasti monipuolisempaa kuin pysyvien vesistöjen. Lajisto on tulvatasangoilla jopa kaksinkertainen, ja ne muodostavat hyvän kasvualustan sekä maalla kasvaville kasveille, semiakvaattisille kasveille että tulva-aikaan akvaattisille kasveille.


title: Okavangon suisto

text: Jokiuomien väliin syntyneiden saarten merkitys on suuri suiston säilymisessä makeanveden alueena. Niissä kasvaa myös suiston monimuotoisin kasvilajisto, sillä niissä esiintyy läheisessä yhteydessä sekä maa- että vesilajeja ja niiden maaperä muuttuu huomattavasti ranta-alueilta saarten keskiosiin. Lajisto muuttuu samalla selvästi maaperän mukana. Saarten keskiosiin kertyy suoloja, ja siksi keskiosissa kasvaa lähinnä vain muutamia suolaa kestäviä lajeja. Saarten rantametsien leveys vaihtelee, ja joillakin rannoilla kasvaa vain muutamia puita ja pensaita, joillakin saarilla taas metsän leveys on jopa 200 metriä.


title: Okavangon suisto

text: Pienet sadealtaat peittävät vain hyvin pienen osan suistoalueesta, mutta ne ovat ekologisesti tärkeitä, koska ne ovat ravinteiden keskittymiä. Noin kolmannes lammikoiden lajeista elää myös satunnaisissa vesistöissä.


title: Okavangon suisto

text:
Okavangon suiston alueella elää 122 nisäkäslajia, jotka kuuluvat 12 heimoon ja 34 sukuun. Alue on tunnettu suurista nisäkkäistään, jotka ovatkin kasvavan matkailun päävetonauloja. Suurin osa suiston nisäkkäistä on kuitenkin pieniä nisäkkäitä, ja melkein puolet lajeista kuuluu lepakoihin ja jyrsijöihin. Moremin riistansuojelualueeen nisäkäsbiomassa on huomattavasti suurempi kuin muualla eteläisessä Afrikassa ja vastaa lähes Ison hautavajoaman runsaslajisia savanneja.
Suurista nisäkkäistä yleisimpiä ovat impala, liki, kafferipuhveli. Impaloita laskettiin vuonna 2002 olevan suistoalueella 140 000 yksilöä, kun kafferipuhveleita ja likejä on noin 60 000 yksilöä. Savanninorsujakin on runsaasti, noin 35 000 yksilöä. Savanninorsujen lukumäärä on kasvanut selvästi 1900-luvun lopulla, ja niiden määrä on jo niin suuri, että se saattaa aiheuttaa uhan suiston puustolle. Norsujen lisäksi myös kafferipuhveleiden ja virtahepojen lukumäärä on ollut kasvussa, kun taas monien pienempien nisäkkäiden yksilömäärät ovat olleet vähenemässä.


title: Okavangon suisto

text:
Kafferipuhvelia lukuun ottamatta kaikki nisäkäslajit tulevat toimeen suiston monilla elinalueilla. Impaloita on tulvatasangoilla ja ruohikkomailla, ja liki suosii kausittaisia tulvatasankoja syvien vesien läheisyydessä. Virtahevon lisäksi sitatunga, valkoposkisaukko ja täpläsaukko viihtyvät syvemmissä ja yleensä pysyvissä joissa, laguuneissa ja järvissä. Suistoalueen kosteikoilla elää huomattavasti vähemmän nisäkäslajeja kuin jokikanavia reunustavissa kuivemmissa elinympäristöissä. Näillä alueilla elää noin 110 nisäkäslajia, ja lajisto on tyypillistä itäisen ja eteläisen Afrikan savanneille.
Suiston linnusto on runsaslukuista, ja suiston suurin lintuheimo on haukat. Suistoalueella elää peräti 38 haukkalajia, ja niihin kuuluvat muun muassa tyypilliset kosteikkojen lajit kiljumerikotka ja afrikansuohaukka. Okavangon suiston ainoa lähes kotoperäinen lintulaji on ruskokurkkuhaikara. Suiston alueella elää koko maailman ruskokurkkuhaikaroista noin 85 prosenttia. Okavangon suisto on merkittävä myös uhanalaiselle helttakurjelle. Lajia elää siellä 1 200–1 450 yksilöä, ja ne muodostavat lajin suurimman yksittäisen populaation. Niiden lisäksi alueella on 20 uhanalaisen lajin merkittävä populaatio.


title: Okavangon suisto

text:
Normaalisti suiston linnusto noudattaa säännöllistä päivärytmiä, joka alkaa auringon noustessa. Siihen kuuluu ruokailu ennen keskipäivän lepohetkeä, ja sen jälkeen voi olla vielä toinen ravinnonetsintä, kunnes linnut rauhoittuvat yöksi turvalliseen pesäpaikkaan. Päivärytmiin tulee muutoksia lisääntymisaikana ja silloin, kun ravintoa on saatavilla poikkeuksellisen paljon. Kausittaisten soiden ja tulvatasankojen eläinplankton ja kalanpoikaset houkuttelevat paikalle massoittain haikaroita ja kattohaikaroita. Kuivuviin järviin ansaan jäävät kalat keräävät puolestaan muun muassa pelikaaneja. Ravinnon poikkeukselliset esiintymät ovat epäsäännöllisiä, mutta lisääntymisaika tulee joka vuosi suiston useissa yhdyskunnissa. Suiston 14 merkittävässä haikaroiden pesimäpaikassa pesii satoja pareja. Saksinokilla ja mehiläissyöjillä puolestaan on yhdyskuntia suistoon johtavalla jokialueella.
Matelijalajeja Okavangon suistossa on löydetty yhteensä 64. Niistä neljä Pelomedusidae-heimon kilpikonnalajia, niilinvaraani, niilinkrokotiili ja käärmelaji "Crotaphopeltis barotseensis" elävät vedessä tai sen lähettyvillä ja kalliokäärme ja neljä tarhakäärmelajia suoalueilla. Loput ovat maaeläimiä. Pääosa lajeista on keskisen ja eteläisen Afrikan lajeja, mutta seitsemän lajeista elää suistossa levinneisyysalueensa etelärajalla. Sammakkoeläinlajistoon kuuluu 33 lajia. Suurin osa niistä elää lähellä vettä, ja vain 3–5 lajia on pääosin maaelämään sopeutuneita. Täysin vesielämään sopeutuneita lajeja on vain kaksi, afrikankynsisammakko ja sen lähisukulainen "Xenopus muelleri".


title: Okavangon suisto

text: Okavangon valuma-alue on ollut yhteydessä Sambesijokeen, joten Okavangon suiston kalastoa voidaan pitää osana Sambesin kalastoa. Okavangon suiston alueelta Popan putousten eteläpuolelta on löytynyt 71 lajia, mutta yhtään kotoperäistä kalalajia suistossa ei elä. Koko Okavangon valuma-alueelta ei ole löytynyt myöskään vieraslajeja, mikä on poikkeuksellista eteläisen Afrikan vesistöissä. Moniin muihin vesistöihin verrattuna kalatiheys on melko pieni. Kausittaisilla tulvatasangoilla tiheys on huomattavasti suurempi kuin pysyvissä soissa ja joissa. Avointen ja puoliavointen vesien nopeista uimareista Okavangossa elää linjatiikeritetra sekä muita tetrakaloja ja joitakin särkilajeja. Avoimissa vesissä viihtyy myös haukitetra, joka, toisin kuin "Hydrocynus vittatus", elää erityisesti hitaasti virtaavissa kanavissa ja laguuneissa. Puoliavoimissa vesissä elää myös hitaasti liikkuvia kalalajeja, joihin kuuluu kaksi tilapialajia suvusta "Oreochromis" ja kolme suvusta "Tilapia". Matalassa vedessä elää pinnalla muutamia hammaskarppeihin kuuluvia "Aplocheilichthys"-lajeja. Pohjaolosuhteisiin sopeutuneista kalalajeista Okavangossa elää kuusi ankeriasmonnilajia. Lähes kaikkiruokaisilla ankeriasmonneilla on merkittävä ekologinen asema, ja jättikonnamonnia voi pitää jopa avainlajina. Muita pohjalajeja ovat muun muassa ripsimonneihin kuuluvat "Chiloglanis fasciatus" ja kuusi "Synodontis"-lajia sekä pienet "Leptoglanis"-sukuun kuuluvat lajit. Tiheään papyruskaislakasvillisuuteen on tottunut erityisesti käärmemäinen ohjaspuikkokala. Lisäksi afrikkalaisesta norsukalojen heimosta Okavangon suistossa elää kuusi tiheään kasvillisuuteen tottunutta lajia.


title: Okavangon suisto

text: Okavangon suiston selkärangattomat tunnetaan melko huonosti. Entomologi Elliot Pinheyn tutkimusten ansiosta suiston sudenkorento- ja perhoslajisto on tutkittu hyvin. Löydetyistä sudenkorentolajeista 33 kuuluu hentosudenkorentoihin ja 61 aitosudenkorentoihin. Monet lajeista on keskisen Afrikan sudenkorentoja, ja ne elävät suistossa levinneisyysalueensa etelärajalla. Pinhey kokosi tietonsa sudenkorennoista useiden 1967–1976 tekemiensä matkojensa aikana. Jens Kipping tutki vuonna 2003 sudenkorentoja uudelleen ja löysi Pinheyn löytämistä lajeista vain 70. Lajiston häviämiseen on mahdollisesti vaikuttanut tulvien pienentyminen 1970-luvulta lähtien ja toisaalta tsetsekärpästen takia tehdyt myrkytyslennot. Perhoslajeja Okavangon suistoalueelta on löytynyt 115, mutta niitä ei ole tutkittu laajamittaisesti vuoden 1976 jälkeen. Täpläperhoset ja sinisiipiset ovat runsaslukuisimmat perhosheimot. Päiväperhosista erityisesti "Belenois aurota" ja "Catopsilia florella" ovat runsaita keskikesällä, jolloin ne vaeltavat alueen halki koilliseen.


title: Okavangon suisto

text: Eläinplanktonia elää suistossa kolmella erilaisella asuinalueilla, pysyvissä järvissä, kausittaisilla tulvatasangoilla ja väliaikaisissa sadealtaissa. Kausittaisilla tulvatasangoilla on monimuotoisin eläinplankton, ja korkeimman tulvan aikaan raakkuäyriäisten, hankajalkaisten ja vesikirppujen määrä voi kasvaa huomattavasti.


title: Okavangon suisto

text: Botswanan pohjoisosissa on ollut asutusta ainakin 100 000 vuotta. Okavangon suiston ympäristöstä on löytynyt arkeologisia todisteita useasta paikasta. Lähellä suistoa on esimerkiksi Tsodilon kukkuloiden kalliopiirrokset. Varhaiset ihmiset ovat todennäköisesti käyttäneet hyväkseen suiston kaloja, riistaa ja vettä. Ihmiset ovat saattaneet tulla myös pitkän matkan takaa kuivemmilta alueilta Okavangoon keräämään ruokaa. Ensimmäiset pysyvät asutukset perustettiin suiston alueelle vasta, kun bantut toivat karjanhoidon ja maanviljelyn. Alueelta löydetystä keramiikasta arkeologit ovat päätelleet, että suistoa asuttaneet khoisanit ja bantut olisivat kohdanneet ensimmäisen kerran noin vuonna 200 eaa. Laajamittainen bantujen vaellus alueelle tapahtui ensimmäisinä vuosisatoina ajanlaskun alun jälkeen, ja alkeellista kivikautista tekniikkaa käyttäneet khoisanit joutuivat muuttamaan kuivemmille alueille. Varhaisista maanviljelijöistä ovat todennäköisesti kehittyneet alueen nykyisetkin kansat.


title: Okavangon suisto

text: Suiston historiaan kuuluu olennaisena osana ihmisten liikkuminen. Monet heimot ovat vaeltaneet ympäriinsä uusien luonnonvarojen perässä tai tautien, konfliktien, kuivuuden ja tulvimisen takia. Tswanoihin kuuluvat tawanat tulivat esimerkiksi Ngamilandiin alkujaan metsästysmaiden perässä. He asettuivat noin vuonna 1796 Ngamijärven ympäristöön ja kukistivat seuraavien 50 vuoden aikana yeyit ja monet jokivarren heimoista. Vuoteen 1895 mennessä tawanat hallitsivat käytännössä koko suistoa. Suistoalueelle muutti hereroja Saksan Lounais-Afrikasta 1900-luvun alun herero-sotien aikana.


title: Okavangon suisto

text: David Livingstone ja hänen kanssaan matkanneet William Cotton Oswell ja Mungo Murray olivat todennäköisesti ensimmäiset länsimaalaiset, joiden vierailusta Okavangon suiston alueella on todisteita; he vierailivat Ngamijärvellä vuonna 1849. Heidän jälkeensä alueelle alkoi tulla muitakin tutkimusmatkailijoita sekä metsästäjiä ja kauppiaita. Alueen varhaisimpiin tutkijoihin kuuluvat muun muassa Charles John Andersson ja Thomas Baines. Ensimmäiset Okavangon suistosta tehdyt kartat esittelivät käytännössä vain suiston reuna-alueita. Vaikka jo Livingstone kuuli paikallisilta, että maa oli ”täynnä jokia”, kului vuosikymmeniä, ennen kuin tutkimusmatkailijat ja kartografit perehtyivät tarkemmin suiston sisäosiin. Vasta tutkimusmatkailija Siegfried Passarge esitti vuonna 1905 julkaistussa kirjassaan "Das Okawango-sumpfland und seine Bewöhner" (”Okavangon suo ja sen asukkaat”) ensimmäisen kartan, johon oli piirretty suiston muoto ja jokiverkosto.


title: Okavangon suisto

text: Batawanat perustivat vuonna 1962 riistansuojelualueen, jonka he nimesivät entisen päällikkönsä Moremin mukaan. Se käsitti alkujaan vain pienen alueen, mutta 1970-luvulla siihen liitettiin kuninkaalliset metsästysalueet Chief’s Islandilta. Sitä laajennettiin uudelleen vuonna 1992.


title: Okavangon suisto

text: Ngamilandin alueella asui vuonna 2001 yli 122 000 asukasta, ja heistä noin 90 000 asui suiston ympäristössä. Väestö on kaksinkertaistunut vuodesta 1976, jolloin Ngamilandissa oli 53 870 ja suiston ympäristössä noin 40 000 asukasta. Väestön määrä on kasvanut tasaisesti, mutta kasvu on keskittynyt erityisesti Maunin kaupunkiin, jossa oli vuonna 2001 lähes 50 000 asukasta. Selvästi ovat kasvaneet myös muutamat suuremmat kylät, kuten yli 7 000 asukkaan Gumare ja Shakawe.


title: Okavangon suisto

text: Asutus on keskittynyt suiston ympärille. Pääosa asutuskeskuksista on pieniä, ja ne sijaitsevat suiston itä- ja länsipuolelta kulkevien pääteiden varrella. Esimerkiksi suiston itäpuolella Mohembo Eastin ja Gudingwan välissä on noin 35 asutusta kylistä karja-asemiin. Niiden etäisyys toisistaan on keskimäärin viisi kilometriä. Suiston sisäosissa asutus on hyvin harvaa.


title: Okavangon suisto

text: Väestön toimeentulon tuottivat pitkään keräily, metsästys ja kalastus. Perinteisten järjestelmien hajoamisen ja asukasluvun kasvun jälkeen asukkaiden tärkeimmäksi toimeentulon lähteeksi on tullut karjankasvatus. Lisäksi Botswanan hallitus on tukenut maanviljelyä ja karjankasvatusta, mikä on vaikuttanut väestön siirtymiseen pois luontaistaloudesta.


title: Okavangon suisto

text: Okavangon suiston alueen tärkein tulolähde on karjankasvatus. Karja tuottaa väestölle lihaa, maitoa, työvoimaa ja yhteiskunnallista statusta. Karjaa pidetään yleensä kylien ulkopuolella vesipisteiden ympärille kasvaneilla karja-asemilla. Karjankasvatusta rajoittavat veden saatavuus ja tsetsekärpästen esiintyminen suiston läheisyydessä. Lisäksi ala koki kovia 1990-luvun puolivälissä, kun naudan tarttuvan keuhkoruton takia suistossa ja sen läheisyydessä piti teurastaa 320 000 nautaa. Ala on toipunut hiljalleen, ja 2000-luvun alussa Okavangon suiston ympäristössä oli jälleen yli 100 000 nautaa. Keuhkoruttoepidemia oli paha takaisku suiston väestölle: köyhyysaste oli vuosina 1993–1994 ollut 17 prosenttia, mutta 2002–2003 se oli jo 43 prosenttia. Vuoden 2003 arvion mukaan Ngamiland olikin Botswanan köyhintä aluetta.


title: Okavangon suisto

text: Noin 75 prosenttia kotitalouksista viljelee maata. Tärkeimmät viljelykasvit ovat maissi, hirssi ja durra, ja niiden rinnalla viljellään usein muitakin kasveja. Hirssiä ja maissia viljellään ruoaksi, mutta durraa käytetään erityisesti oluen panemiseen. Suurin osa kotitalouksista käyttää lisäksi sekä ravinnokseen että lääkkeenä villejä kasveja. Köyhät perheet tukeutuvat ravinnossaan usein villikasveihin, joista tärkein on tähtilumme.


title: Okavangon suisto

text: Okavangon suiston alueella on kalastettu todennäköisesti vuosisatojen ajan, ja se on Botswanan tärkein kalastusalue. Osa kalastajista käyttää edelleen perinteisiä kalastusmenetelmiä, mutta nykyaikaiset kalastusvälineet ovat 1980-luvun jälkeen alkaneet hiljalleen syrjäyttää niitä. Tärkeimmät saaliskalat ovat kolmitäplätilapia, tummatilapia, punarintatilapia, "Serranochromis angusticeps", jättikonnamonni ja sen sukulaislaji "Clarias ngamensis" sekä linjatiikeritetra. Suiston asukkaat ovat metsästäneet vuosisatojen ajan. Kuivankauden aikana alueen asukkaat ovat vaeltaneet suiston sisäosiin metsästämään veden äärelle kerääntyneitä eläimiä ja sadekauden aikana läheisille ylänköalueilla, joissa on ollut saatavilla runsaasti hedelmiä. Metsästys on nykyään säädeltyä, ja monet asukkaat kokevat menettäneensä syntymäoikeutensa. 2000-luvulla tehdyn tutkimuksen mukaan 36–61 prosenttia kotitalouksista metsästi. Vuosisaaliina metsästäjät saivat noin 102 tonnia nisäkkäitä ja noin 60 000 lintua. Merkittävimmät saalisnisäkkäät olivat jäniksiä, piikkisikoja ja pieniä antilooppeja.


title: Okavangon suisto

text: Alueen asukkaat saavat suistosta ruoan lisäksi erilaisia materiaaleja. Yli puolet suiston keski- ja pohjoisosien kotitalouksista kerää ruohoja, joita käytetään erityisesti olkikattojen tekemiseen. Vuonna 2005 koko suiston alueelta kerättiin noin 174 000 ruohonippua. Lisäksi suistossa kerättiin melkein 150 000 nippua ruokoja, joita käytetään erityisesti perinteisten talojen rakentamiseen. Niistä tehdään kuitenkin myös mattoja, koreja ja kalastusvälineitä. Puuta käytetään alueella polttoaineena, rakennusmateriaalina ja kanoottien rakentamiseen. Suurin osa kotitalouksista kerää puuta säännöllisesti, sillä sitä käytetään ruoan kypsentämiseen.


title: Okavangon suisto

text: Matkailuala on Botswanan toiseksi tärkein taloudenhaara timanttiteollisuuden jälkeen. Se oli vielä 1970-luvun alussa kehittymätöntä, mutta sen jälkeen sen merkitys on kasvanut. Okavangon suistoonkin on rakennettu lukuisia matkailumajoja, ja turisteja sinne kuljettaa useita safarimatkojen järjestäjiä. Turismi on keskittynyt erityisesti Moremin riistansuojelualueella ja sitä ympäröiville villieläinten hoitoalueille. Suurin osa matkailijoista saapuu alueelle Maunin kaupungin kautta. Länsimaista tulevat turistit majoittuvat useimmiten yksityisten matkanjärjestäjien leireihin. Lähimaista saapuvat matkailijat puolestaan majoittuvat useimmiten julkisiin leirikeskuksiin, ja he eivät yleensä liiku järjestettyjen ryhmien mukana.


title: Okavangon suisto

text: Suiston tarjoamat harrastusmahdollisuudet liittyvät alueen luonnon hyödyntämiseen. Matkailijat voivat esimerkiksi seurata villieläinten elämää. Riistaeläinten tarkkailua tehdään yleensä kävellen, maastoautosta tai veneistä. Lisäksi suisto tarjoaa erityisesti keväällä ja kesällä hyvän mahdollisuuden tarkkailla lintuja. Suiston alueella on useita kalastusleirejä, joissa voi harjoittaa urheilukalastusta. Joillekin metsästykseen varatuilla alueille voi tehdä myös metsästyssafareita. Alueella voi myös vaeltaa jalan tai autolla.


title: Okavangon suisto

text: Kasvavan turismin ansiosta Botswanan valtio panostaa Okavangon suiston ja sen ympäristön kehittämiseen. Alueen matkailuinfrastruktuuria on parannettu ja kehitetty, ja alueelle on noussut esimerkiksi hotelleja ja matkailumajoja. Lisäksi alueen lentoasemia ja tiestöä on parannettu, ja erityisesti Maunin ympäristön tukku- ja vähittäiskauppa on vilkastunut. Suurin osa turismin tuotosta ei jää kuitenkaan Okavangon suiston ympäristöön, sillä lähes 80 prosenttia matkailuyrityksistä on ulkomaalaisten omistuksessa. Turismin alueelle synnyttämät yli 1 600 työpaikkaa ovat pääosin matalapalkkaisia töitä.


title: Okavangon suisto

text: Namibia ja Botswana käyttävät Okavangon suistoalueen vettä. Namibialla ja Botswanalla on useita vedenottopisteitä varsinaiseen suistoon johtavassa osassa Okavangoa, ja Botswanalla niitä on lisäksi suistossa. Namibiassa vettä kerätään erityisesti maanviljelyä varten, ja maa käytti vuoden 2005 arvion mukaan 0,154 prosenttia Okavangon virtauksesta. Botswana käytti suiston virtauksesta noin 3,84 miljoonaa kuutiometriä eli 0,04 prosenttia. Määrän olisi tarkoitus kasvaa 2020-luvun alkupuoliskolle 11,04 miljoonaan kuutiometriin.


title: Okavangon suisto

text: Okavangon suistossa on useita suojelualueita. Niistä suurin on Moremin riistansuojelualue, joka käsittää noin 40 prosenttia suistosta. Sen lisäksi alueella on 18 villieläinten hoitoaluetta ja valvottua metsästysaluetta. Moremin riistansuojelualue jakautuu kolmeen vyöhykkeeseen, keskivilkkaaseen matkailuvyöhykkeeseen, vähäisen vilkkauden matkailuvyöhykkeeseen ja erämaavyöhykkeeseen. Riistansuojelualueen laitamilla ihmiset keräävät ruohoa ja ruokoja. Yhteisöjen hallinnoimilla suojelualueilla on sallittu rajattu metsästys ja vähäinen karjan pitäminen. Suistoa suojelevat Botswanassa kansalliset lait, menettelytavat ja strategiat. Luonnonsuojelu- ja kansallispuistolaki muun muassa suojelee Moremin riistansuojelualuetta ja villieläinten hoitoalueita.


title: Okavangon suisto

text: Suisto on myös kansainvälisten suojelusopimusten piirissä: se on Ramsar-alue ja Unescon maailmanperintökohde. Okavangon Ramsar-alue käsittää suiston lisäksi Okavangojoen, Ngamijärven ja osia Cuandojoen valuma-alueesta. Kokonaisuudessa 68 640 neliökilometrin laajuinen Okavango oli listausvuotenaan 1997 maailman suurin Ramsar-alue. Ramsar-listauksen yhteydessä Botswanassa otettiin käyttöön Okvangon suiston hoitosuunnitelma, joka on suoraan ympäristö- ja matkailuministeriön alaisuudessa ja jonka tarkoituksena on varmistaa suiston suojelu ja sen kestävä käyttö tulevaisuudessa. Maailmanperintöluetteloon Okavangon suisto valittiin vuonna 2014.


title: Okavangon suisto

text: Kemialliset saasteet eivät ole olleet suistossa merkittävä ongelma, mutta alueen asutuskeskusten ja toisaalta matkailijoiden majojen ja veneiden muodostama uhka on kuitenkin olemassa. Matkailijoiden määrän kasvu aiheuttaa painetta jätehuollolle, ja erityisesti nestemäinen jäte saattaa helposti saastuttaa suiston veden ja pohjaveden. Lisäksi matkailuyrittäjien moottoriveneet ovat aiheuttaneet muun muassa virtahepojen ja monien lintujen muuttamisen alueelta muualle. Tsetsekärpästen takia tehdyt myrkytyslennot ovat aiheuttaneet selkärangattomien kuolemia. Vuosina 2001 ja 2002 suistoon levitettiin lentokoneesta useita kertoja deltametriiniä. Vaikka se ei kerry ravintoverkkoon, se oli tappava monille selkärangattomille. Lajisto väheni monin paikoin peräti 25–65 prosenttia.


title: Okavangon suisto

text: Ulkopuolisen uhan suiston luonnolle aiheuttavat myös vieraslajit, joista tähän mennessä kellusaniaislaji "Salvinia molesta" on aiheuttanut vakavimman uhan. Sitä on torjuttu sekä tuomalla alueelle kovakuoriaslaji "Cyrtobagous salviniae", joka käyttää kasvia ravinnokseen, että poistamalla kasvustoja käsin. Kasvin leviäminen on pystytty toistaiseksi estämään hyvin. Suistosta on havaittu muitakin vieraita kasvilajeja, mutta vieraita kalalajeja siellä ei ole. Esimerkiksi niilintilapian leviämistä Sambesista pidetään mahdollisena mutta epätodennäköisenä.


title: Okavangon suisto

text: Ilmaston lämpeneminen saattaa olla suurin yksittäinen uhka suiston tulevaisuudelle. Se voi vähentää sekä virtausta suistoon että sademääriä suiston alueella. Lisäksi kohoava lämpötila kasvattaa kokonaishaihduntaa. Seisminen toiminta on luonnollinen uhka, joka saattaa vaikuttaa suistoon, joka on edelleen tektonisesti aktiivista aluetta. Maunissa sattui esimerkiksi vuonna 1952 magnitudin 6,7 (M) maanjäristys. Pienet maanjäristykset voivat muuttaa veden virtausta, mutta suurilla maanjäristyksillä voi olla huomattavia vaikutuksia suiston dynamiikkaan.


title: Moustapha Salifou

text: Moustapha Salifou (s. 1. kesäkuuta 1983 Lomé) on togolainen jalkapalloilija, pelipaikaltaan keskikenttäpelaaja.


title: Moustapha Salifou

text: Salifou aloitti ammattilaisuransa Saksan 2. Bundesliigassa kaudella 2002-2003. Hän vietti Rot-Weiß Oberhausenissa kolme kautta ja siirtyi Ranskaan vuonna 2005 Oberhausenin pudottua sarjatasoa alemmaksi. Ranskassa Salifou pelasi Stade Brestoissa yhden kauden verran Ligue 2 tasolla. Sittemmin vähäisen peliajan myötä hän siirtyi sveitsin toiseksi korkeimmalla sarjatasolla pelanneeseen FC Wiliin. Peliaikaa tuli huomattavasti enemmän kuin Ranskassa ja Salifou onnistui maalinteossa kolmesti 23 ottelussa.


title: Moustapha Salifou

text: 31. elokuuta 2007 Salifou allekirjoitti vuoden sopimuksen Aston Villan kanssa. Siirto kuitenkin viivästyi kun Salifoun saatua työluvan Englantiin kuukautta myöhemmin. Uudessa seurassa hänen peliaikansa on jäänyt vähälle. Salifou pelasi avauskaudellaan neljä valioliigaottelua ja kaudella 2008-2009 hän oli mukana vain muutamissa FA Cupin, sekä Eurocup peleissä. Toukokuussa 2011 Salifou jäi ilman jatkosopimusta.


title: Moustapha Salifou

text: Salifou on pelannut Togon maajoukkueessa vuodesta 2000 alkaen. Hän on muun muassa edustanut maataan vuoden 2006 Afrikan kisoissa, sekä 2006 MM-kisoissa. Salifoun oli määrä pelata myös vuoden 2010 Afrikan kisoissa, mutta Togo vetäytyi turnauksesta ennen turnausta sattuneessa ampumaväijytyksessä, jossa joukkueen apuvalmentaja, tiedottaja ja linja-auton kuljettaja kuolivat sekä yhdeksän muuta joukkueeseen kuulunutta henkilöä loukkaantui.


title: Gilbert Arenas

text: Gilbert Jay Arenas Jr. (s. 6. tammikuuta 1982 Tampa) on yhdysvaltalainen koripalloilija, joka edustaa Shanghai Sharksia.


title: Gilbert Arenas

text: Arenas pelasi vuosina 1999–2001 yliopistokoripalloa Arizonan yliopistossa. Jälkimmäisellä kaudella hän teki pisteitä 16,2 ottelua kohden. Arenas osallistui , jossa Golden State Warriors varasi hänet toisen kierroksen alussa. Ensimmäisellä kaudellaan hän oli mukana 47 ottelussa ja oli tulokkaiden neljänneksi paras pistemies. Toisella kaudella Arenas oli useasti joukkueen paras pistemies ja hänet valittiin . Kahden kauden jälkeen Golden Statessa Arenas siirtyi Washington Wizardsiin. Tilastojen valossa hänen paras kautensa oli kausi 2005–2006, jolloin hän teki 29,3 pistettä ottelua kohden. Arenas teki kesällä 2008 Wizardsin kanssa kuusivuotisen sopimuksen, jonka arvo oli yli 125 miljoonaa dollaria.


title: Gilbert Arenas

text: Joulukuussa 2009 paljastui, että Arenas oli ottanut aseen esille Wizardsin pukukopissa yhdessä Javaris Crittentonin kanssa. Aluksi liiga yritti yhdessä seuran kanssa salata selkkauksen, mutta New York Post paljasti tapahtumat. Tammikuun alussa Arenasille langetettiin pelikielto tapahtumien tutkintojen ajaksi. Lopulta hän sai loppukauden kestäneen pelikiellon. Kauden 2010–2011 Arenas aloitti Washingtonissa, mutta seura vaihtoi hänet joulukuussa 2010 Orlando Magicin Rashard Lewisiin. Kauden päätteeksi seura ei jatkanut sopimusta hänen kanssaan ja vasta maaliskuussa 2012 hän siirtyi loppukaudeksi Memphis Grizzliesiin. Marraskuussa 2012 Arenas siirtyi kiinalaiseen Shanghai Sharksiin.


title: Islam Sveitsissä

text: Sveitsissä arvioitiin olevan 311 000 muslimia vuonna 2000, mikä on noin 4 % väkiluvusta. Useimmat muslimit ovat entisen Jugoslavian alueelta ja Turkista.


title: Islam Sveitsissä

text: Sveitsi hyväksyi vuonna 2009 kansanäänestyksessä kiellon rakentaa minareetteja. Äänestyksen järjesti Sveitsin kansanpuolue.


title: Ville Kaarnakari

text: Juhan-Ville Kaarnakari (s. 1949 Hamina) on suomalainen kirjailija. Kaarnakari on sekä Suomen Kirjailijaliitto r.y.:n että Suomen Tietokirjailijat ry:n jäsen. Hän on sotilasarvoltaan reservin majuri ja on palvellut muun muassa rauhanturvatehtävissä Lähi-idässä. Kaarnakari on toiminut kirja-arvostelijana 20 vuotta.


title: Ville Kaarnakari

text: Kaarnakari kutsuu itse kirjojaan "sotatrillereiksi". Kirjojen kuvitteelliset tapahtumat on sijoitettu todellisten tapahtumien lomaan. Kirjan lopussa näitä kuvitteellisia tapahtumia väitetään aina todella tapahtuneiksi. Operaatioista on muka systemaattisesti hävitetty kaikki dokumentit, minkä vuoksi tapahtumien salaaminen onnistui sodan jälkeisinä vuosikymmeninä.


title: Ville Kaarnakari

text: Kaarnakarin ensimmäinen tosiasioiden vastainen kuvitelma "Operaatio Übung-42" (2010) sijoittuu tapahtumiltaan muun muassa Casablancaan, Berliiniin, Islantiin, Mikkeliin ja Murmanskiin. Suomalaisten puolelta tapahtumiin osallistuvat radiotiedustelu, salaiset asiamiehet, kaukopartiot – koko tiedustelun kenttä ylintä johtoa myöten.


title: Ville Kaarnakari

text: Teoksessa "Operaatio Chevalier". (2011) kuvitellaan jatkosodan aikainen tapahtumasarja, jossa Neuvostoliiton Suomeen istuttama sabotaasiorganisaatio yrittää iskua, joka olisi muuttanut onnistuessaan maailmanhistoriaa.


title: Ville Kaarnakari

text: "Operaatio Finljandija". (2012) on kuvitelma siitä, mitä suomalainen tiedustelu tiesi ennen venäläisten suurhyökkäystä kesällä 1944. Venäläiset yrittivät käydä rauhanneuvotteluja kevättalvella, mutta suomalaiset eivät luottaneet heidän aikeisiinsa ja saksalaiset, jotka tiesivät näistä rauhanneuvotteluista, pyrkivät pitämään Suomen sodassa kaikin keinoin. Päämajassakin oli ristivetoa tulevista tapahtumista. Saksalaisten kautta oli saatu vihiä liittoutuneiden Teheranissa laatimasta kuvitteellisesta Baltic-protocol –suunnitelmasta, jonka salainen liite oli kuvitteellinen Operaatio Finljandija.


title: Ville Kaarnakari

text: "Kuolema kolkuttaa". (2012) on tarina talvisodassa Summan Munasuolla tankin tuhonneen ja jatkosodassa Mannerheim-ristin ritariksi nimitetyn Einar Schadewitzin elämästä. Schadewitzin kuuluisat sanat tankin päällä levisivät ympäri maailmaa: "Avvoo Iivana, tiällä kuolema kolokuttaa"!


title: Ville Kaarnakari

text: "Operaatio Para Bellum" (2013) kuvaa syksyn 1944 kuvitteellisia sotatapahtumia Suomessa.


title: Ville Kaarnakari

text: "Hakaristin leimaama" (2014) kertoo suomalaisen soturin vaiheista itärintamalla Wiking-divisioonassa ja sotatoverusten tapaamisesta vuonna 1961.


title: Ville Kaarnakari

text: "Operaatio Verna" (2015) kuvittelee, mitä Suomessa tapahtui alkukesästä 1940, muutama kuukausi talvisodan rauhan jälkeen. Samaan aikaan Viro miehitettiin lopullisesti. Aiheena on myös Aeron matkustajakoneen Kalevan viimeinen lento.


title: Ville Kaarnakari

text: "Operaatio Polar" (2016) kuvaa suomalaisten kaukopartiomiesten operaatioita sotien jälkeen.


title: Ville Kaarnakari

text: "Operaatio Kagaali" sijoittuu pääasiassa kevääseen 1918. Se kertoo kenraali Mannerheimin Vaasaan lähtiessään käskemiä valkoisten salaisia toimenpiteitä tarkoituksena valmistautua kaupungin valtaukseen. Yksi romaanin henkiläistä on nuori opiskelija Verna Erikson, todellinen vapaussoturi, joka menehtyi sairauteen jo syksyllä 1918.


title: Ville Kaarnakari

text: Kagaali oli 1900-luvun alussa toiminut järjestö, joka pyrki eroon keisarin vallasta.


title: Ville Kaarnakari

text: Kai Hirvasnoro "(Kansan Uutiset)" kirjoittaa sotatrillereistä:


title: Naantalin maalaiskunnan vaakuna

text: Naantalin maalaiskunnan vaakuna oli Naantalin maalaiskunnan tunnus. Se on saanut aiheensa sanonnasta "loistaa kuin Naantalin aurinko" sekä puisesta aurinkotunnuksesta, joka oli asetettu koristeeksi 1750-luvun lopulla rakennetun tullihuoneen tulliportin päälle, kaupungin ja maalaiskunnan välille.


title: Naantalin maalaiskunnan vaakuna

text: Vaakunaselityksestä on huomattava, että vaakunan vahvistamisen aikaan säde- ja liekkikoroja ei vielä eroteltu toisistaan, vaan tämä tapahtui vasta huomattavasti myöhemmin Olof Erikssonin teoksessa "Heraldiikka ja symbolit: Opas heraldisten tunnusten muotoilun perusteisiin" vuonna 1982. Nykyisin kuvion ulkoreuna selitettäisiin sädekoroksi, ja sitä on käytetty heraldiikassa kuvaamaan valon – ei lämmön – säteilyä.


title: Naantalin maalaiskunnan vaakuna

text: Vaakunan selitys on ”mustassa kentässä kultainen ulkoreunaltaan liekkikoroinen vihkiristi.” Vaakunan on suunnitellut Ahti Hammar, ja Naantalin maalaiskunnan kunnanvaltuusto hyväksyi sen 30. syyskuuta 1958. Sisäasiainministeriö vahvisti vaakunan käyttöön 24. marraskuuta samana vuonna.


title: Naantalin maalaiskunnan vaakuna

text: Vaakuna jäi epäviralliseksi kotiseutuvaakunaksi 1964 Naantalin maalaiskunnan liityttyä Naantalin kaupunkiin.


title: Kakskerran vaakuna

text: Kakskerran vaakuna oli Kakskerran kunnan tunnus. Sen veneet viittasivat kunnan asemaan saaristokuntana, ja niiden lastina olleet tiilet kertoivat paikkakunnalla jo keskiajalla harjoitetusta tiilenlyönnistä ja niin kuljettamisesta muun muassa Turun linnan ja Turun tuomiokirkon rakentamisen tarpeisiin. Samalla vaakuna-aiheen toisto on viittaus kunnan nimeen.


title: Kakskerran vaakuna

text: Vaakunan selitys kuuluu ”kultakentässä kaksi mustaa, peräsimellä varustettua venettä hirsittäin alatusten, kummassakin venessä punainen, porraspäädyn muotoinen tiilipino.” Vaakunan on suunnitellut Ahti Hammar, ja Kakskerran kunnanvaltuusto hyväksyi sen 24. syyskuuta 1956. Sisäasiainministeriö vahvisti vaakunan käyttöön 5. kesäkuuta 1957.


title: Kakskerran vaakuna

text: Vaakuna jäi epäviralliseksi kotiseutuvaakunaksi 1968, kun Kakskerta liitettiin Turun kaupunkiin.


title: Fabiano Caruana

text: Fabiano Luigi Caruana (s. 30. heinäkuuta 1992 Miami, Florida) on shakin suurmestari, jolla on Italian ja Yhdysvaltain kaksoiskansalaisuus. Hän varttui New York Cityn Brooklynissä ja edusti Yhdysvaltoja. Vuonna 2005 hän vaihtoi edustamaan vanhempiensa kotimaata Italiaa. 15. heinäkuuta 2007 hänestä tuli kautta aikain nuorin suurmestarin arvon saavuttanut shakinpelaaja sekä Italiassa että Yhdysvalloissa. Syyskuussa 2014 Caruana voitti Sinquefield Cupin Saint Louisissa tuloksella +7. Caruanan Elo-luku nousi 2844:ään, mikä on hänen uransa korkein noteeraus toistaiseksi. Vuonna 2015 Caruana palasi edustamaan Yhdysvaltoja.


title: Fabiano Caruana

text: Caruana oli selviytynyt vuoden 2016 maailmanmestaruusehdokasturnaukseen. Hän keräsi 7,5/14 pistettä ja sijoittui kahdeksan pelaajan turnauksessa toiseksi. Turnauksen voitti Sergei Karjakin, joka myöhemmin samana vuonna hävisi maailmanmestaruusottelun Magnus Carlsenille. Maaliskuussa 2018 Berliinissä pelatun ehdokasturnauksen Caruana voitti 9/14 pisteellä. Caruana haastaa Carlsenin shakin maailmanmestaruudesta marraskuussa 2018 Lontoossa.


title: Pic Macayan kansallispuisto

text: Pic Macayan kansallispuisto on luonnonsuojelualue Haitin lounaisosassa. Sen pinta-ala on 55 neliökilometriä. Puisto sijaitsee 900–2 347 metrin korkeudessa Massif de la Hotten rinteillä. Alemmissa osissa, noin 1 200 metrin korkeuteen asti, kasvaa lehtimetsää, kun taas lähempänä huippuja on pilvi- ja havumetsää.


title: Pic Macayan kansallispuisto

text: Puiston alueelta on kartoitettu 665 putkilokasvilajia, joista noin kolmannes on endeemisiä Hispaniolan saarella. Lisäksi siellä on tavattu 165 sammallajia. Alueella on myös runsaasti harvinaisia lintuja.


title: Pic Macayan kansallispuisto

text: Puistoa uhkaavat maanviljelyksen ja laidunnuksen leviäminen alueelle sekä poltto- ja rakennuspuiden keruu ja puuhiilen poltto.


title: Black Book (pelaaminen)

text: Black Book () on lempinimi kasinoiden pitämälle listalle, jolla ovat ei-toivotut henkilöt. Ei-toivottuja henkilöitä ei yleisesti päästetä kasinoille sisälle. Listalle joutuvat muun muassa kortinlaskijat, joiden takia kasino menettää voittojaan. Esimerkiksi Nevadassa Black Book -listaa ylläpitää osavaltion "Gaming Control Board" (GCB) -virasto.


title: La Visiten kansallispuisto

text:
La Visiten kansallispuisto on luonnonsuojelualue Haitin kaakkoisosassa. Sen pinta-ala on 20 neliökilometriä. Puisto sijaitsee 1 600–2 282 metrin korkeudessa Massif de Sellen rinteillä. Pääosa puistosta on pilvimetsän ja havumetsän muodostamaa mosaiikkia.
Puiston alueelta on kartoitettu 337 putkilokasvilajia, joista noin kolmannes on endeemisiä Hispaniolan saarella. Lisäksi siellä on tavattu 95 sammallajia. Alueella on myös runsaasti harvinaisia lintuja kuten karibianviistäjä, jonka maailman kannasta arviolta viidennes pesii Haitilla. Haitinrastas oli alueella aiemmin yleinen. Muita uhanalaisia lintuja ovat mainenrastas ja lymykerttuli.


title: La Visiten kansallispuisto

text: Puistoa uhkaavat maanviljelyksen ja laidunnuksen leviäminen alueelle sekä polttopuiden keruu ja puuhiilen poltto. Vuonna 2005 arvioitiin, että rotkolaaksoissa kasvaneet lehtimetsät olivat lopullisen tuhon partaalla.


title: Betty Helsengreen

text: Betty Helsengreen (26. lokakuuta 1914 Kööpenhamina – 29. joulukuuta 1956) oli tanskalainen näyttelijä. Hänen vanhempansa olivat näyttelijät Martha ja Gunnar Helsengreen. Hänen isoisänsä oli Albert Helsengreen. Hän opiskeli Casinolla ja debytoi siellä 2. syyskuuta 1931 Anna Hardenbergin roolissa Johannes Damin ja Emil Reesenin operetissa "Skønjomfru".


title: Betty Helsengreen

text: Helsengreen esiintyi paitsi teatterissa ja radiossa, myös useissa elokuvissa. Hän kuoli lyhyesti sairastettuaan. Hänellä oli kuollessaan mies Frederik Pedersen ja 12- ja 15-vuotiaat tyttäret.


title: Vesipallo kesäolympialaisissa 1936

text: Vuoden 1936 kesäolympialaisten vesipallo järjestettiin 8. – 15. elokuuta 1936. Ainoastaan miehet kilpailivat tässä lajissa. Vesipallo oli yhdeksättä kertaa olympialaisten ohjelmassa. Vesipallon osallistui yhteensä 142 urheilijaa 16 eri maasta. Suomella ei ollut joukkuetta. Nuorin osanottaja oli jugoslavialainen Bogdan Tošović (17 vuotta ja 346 päivää) ja vanhin yhdysvaltalainen Charley Finn (39 vuotta ja 11 päivää). Kilpailun voitti Unkari, toiseksi tuli Saksa ja kolmanneksi Belgia.


title: Vesipallo kesäolympialaisissa 1936

text: Unkari voitti olympiakultaa maalisuhteen perusteella.


title: Smith & Wesson

text: Smith & Wesson Holding Corporation (lyhenne Smith & Wesson tai S&W) on yhdysvaltalainen yritys, joka valmistaa aseita. Se on mantereen suurin aseiden valmistaja. Yhtiön perustivat vuonna 1852 Horace Smith ja Daniel B. Wesson.


title: Saadanin kansallispuisto

text: Saadanin kansallispuisto on luonnonsuojelualue Tansaniassa, Intian valtameren rannalla. Sen pinta-ala on 1 100 neliökilometria. Puisto sai alkunsa riistanhoitoalueena 1960-luvulla. Vuonna 2002 sen pinta-ala nostettiin kaksinkertaiseksi. Salametsästys on ollut aiemmin alueella suuri ongelma, mutta yhteistyössä läheisten kylien kanssa salametsästys on saatu vähenemään.


title: Saadanin kansallispuisto

text: Puisto on siitä erityinen, että se ulottuu valtameren rannalta pensassavannille. Siellä näkee kirahveja, puhveleita, pahkasikoja, paviaaneja ja erilaisia antilooppeja. Elefantit liikkuvat 30 yksilön laumoina, ja leijonilla on useita pentueita puiston alueella. Muita petoja ovat leopardi, hyeena ja sakaali. Wami-jokea pitkin tehdään risteilyjä, joissa voi nähdä krokotiileja ja virtahepoja. Saadanin ranniolla on Manner-Tansanian viimeinen uhanalaisen liemikilpikonnan pesimäalue. Merialueilla tavataan ryhävalaita ja delfiinejä.


title: Semir Ben-Amor

text: Semir Ben-Amor (s. 6. toukokuuta 1982 Helsinki) on suomalainen uransa lopettanut jääkiekkoilija, joka oli pelipaikaltaan laitahyökkääjä.


title: Semir Ben-Amor

text: Ben-Amor on HIFK:n kasvatti. Hän pelasi urallaan muun muassa 451 SM-liigaottelua Bluesissa, Ässissä, Lukossa ja Jokereissa. Hän pelasi urallaan myös Mestiksessä ja Pohjois-Amerikan ECHL- ja UHL-liigoissa sekä KHL:ää Jokereissa.


title: Semir Ben-Amor

text: Kaudella 2007–2008 Ben-Amor sai kauden aikana kahdeksan kymmenen minuutin rangaistusta, mikä on liigaennätys.


title: Semir Ben-Amor

text: Ben-Amorin isä on tunisialainen, minkä myötä häntä kysyttiin mahdolliseen Tunisian maajoukkueeseen vuoden 2010 jääkiekon Afrikan kisoihin. Mahdollinen edustus olisi edellyttänyt lupaa kansainväliseltä jääkiekkoliitolta, sillä Ben-Amor on pelannut otteluita Suomen alle 18-vuotiaiden maajoukkueessa. Ben-Amor ei kuitenkaan pelannut urallaan miesten maajoukkuepelejä.


title: Semir Ben-Amor

text: Kevään 2013 pudotuspeleissä Ben-Amor oli Jokerien paras maalintekijä kolmella osumallaan.


title: Semir Ben-Amor

text:
Syyskuun 1. päivänä 2012 käydyssä European Trophy -ottelussa HIFK:ta vastaan Ben-Amor kävi Ville Peltosen päälle niin rajusti, että poliisi päätti aloittaa asiasta esitutkinnan. Tapahtumaa ennen ja sen jälkeen Helsingin paikallispelissä nähtiin useita tappeluita; ottelussa jaettiin lopulta yhteensä 277 minuuttia jäähyjä (Jokerit 129 minuuttia, HIFK 148 minuuttia). Aihe sai valtavasti julkisuutta. SM-liiga langetti Ben-Amorille tapauksesta 18 ottelun mittaisen pelikiellon. Lisäksi Ben-Amor sai syytteen pahoinpitelystä ja joulukuussa 2012 hänet tuomittiin maksamaan 60 päiväsakkoa, mikä hänen tuloillaan teki 3 540 euroa.
Ben-Amorin pelikielto oli SM-liigan historian kolmanneksi pisin. Ben-Amoria pidemmät pelikiellot ovat saaneet ainoastaan Ari Lähteenmäki (HIFK, 27 ottelua, 1986) ja Jere Karalahti (HIFK, 22 ottelua, 1997).


title: Semir Ben-Amor

text: Jatkoaika.com-sivuston mukaan Ben-Amorin suurimpia vahvuuksia pelaajana olivat kova, tinkimätön asenne sekä joukkueen eteen pelaaminen. Hän taisteli tilanteet loppuun asti ja pystyi pelaamaan myös kovaa taklaus- ja vääntöpeliä. Ben-Amorin heikkouksiin Jatkoaika sisällytti sen, että hänen taitotasonsa riitti vain riikkovaan rooliin, sillä pelin lukemisessa ja sijoittumisessa hänellä oli vaikeuksia kentän molemmissa päissä.


title: Semir Ben-Amor

text: Ben-Amor elää avoliitossa brittimuusikko Toni-Marie Iommin kanssa, joka on Black Sabbath -yhtyeen kitaristi Tony Iommin tytär. Pari on seurustellut vuodesta 2013 lähtien.


title: Bläkie, Loco & Luchi Lover

text: Bläkie, Loco & Luchi Lover on rap-yhtye Kemmurun 5. kesäkuuta 2006 julkaistu EP. Levy julkaistiin myös vinyylinä, jonka kappalelista poikkeaa CD-versiosta.


title: Bläkie, Loco & Luchi Lover

text: Bläkie, Loco & Luchi Lover oli 7 viikkoa Suomen virallisella singlelistalla. Parhaimmillaan levy ylsi sijalle 7. viikolla 27/2006.


title: Baseball kesäolympialaisissa 1936

text: Baseball oli näytöslajina kesäolympialaisissa 1936 24 vuoden tauon jälkeen. Peli pelattiin 12. elokuuta 1936 Berliinin olympiastadionilla. Katsojia oli paikalla 90 000. Molemmat joukkueet, jotka pelasivat Berliinissä, olivat Yhdysvalloista. Joukkueet olivat nimeltään "World Champions" ja "U. S. Olympics". World Champions voitti 6–5.


title: Reclaim

text: Reclaim on norjalaisen black metal -yhtye Keep of Kalessinin ensimmäinen EP, joka on julkaistu 6. joulukuuta 2003.


title: Juan Alberto Belloch

text: Juan Alberto Belloch (s. 3. helmikuuta 1950) on espanjalainen sosialistisen työväenpuolueen poliitikko. Hän toimi Zaragozan pormestarina vuosina 2003-2015. Aikaisemmin Belloch on toiminut Espanjan oikeus- ja sisäministerinä.


title: Francisco de la Torre Prados

text: Francisco de la Torre Prados (s. 21. joulukuuta 1942 Málaga) on espanjalainen kansanpuolueen poliitikko. Hän on toiminut Málagan pormestarina vuodesta 2000 lähtien. De la Torre on koulutukseltaan sosiologian lisensiaatti.


title: Mikael Anreot

text: Mikael Anreot (salanimi) on suomalainen laulaja, säveltäjä, sanoittaja, sovittaja ja tuottaja, jonka ensimmäinen single ”After you” / ”Be yourself again” ilmestyi Lighthouse-levymerkille vuonna 1988. Sen jälkeen hän teki kaksi albumia, toisen CBS-levymerkille ja toisen Columbia-levymerkille.


title: Mikael Anreot

text: Levyillä Anreotia avustivat turkulaiset muusikot, mm. Risto Pahlama ja Ilpo Murtojärvi. Anreot toimi myös taustalaujana Sound of R.E.L.S. -yhtyeen levyllä ja Flatmates-yhtyeen levyllä.


title: South Los Angeles

text: South Los Angeles (tunnettiin aikaisemmin nimellä South Central, lyhennettynä South L.A.) on Los Angelesin eteläosassa sijaitseva kaupunginosa. Se koostuu joidenkin määritelmien mukaan 28 naapurustosta, joista osa, kuten Westmont, on kunnallishallinnotonta aluetta, eikä siis virallisesti kuulu Los Angelesin kaupunkiin. Alueen väestön suurimmat etniset ryhmät ovat latinot ja afroamerikkalaiset.


title: South Los Angeles

text: Kaupunginosa on tunnettu erityisesti siellä toimivista katujengeistä. Alueella toimivia jengejä ovat muun muassa Crips, Bloods, Florencia 13 ja 18th Street. 2000-luvulla rikollisuus on kuitenkin vähentynyt merkittävästi. South Central oli saanut niin vahvan maineen väkivaltaisena gettona, että tästä leimautumisesta eroon päästäkseen kaupunginosan nimeksi vaihdettiin South Los Angeles vuonna 2003.


title: Bauntin evenkiläinen piiri

text: Bauntin evenkiläinen piiri (, burjaatiksi Баунтын аймаг, "Bauntyn aimag") on kunnallinen itsehallintoalue Burjatian tasavallassa Venäjällä. Vuonna 1925 perustetun piirin pinta-ala on 66 816 neliökilometriä. Asukkaita on 10 300 henkeä (vuonna 2009).


title: Bauntin evenkiläinen piiri

text: Bauntin piiri sijaitsee Burjatian koillisosassa. Pohjoisessa se rajoittuu Mujan piiriin, idässä Taka-Baikalian aluepiiriin, etelässä Jeravnan piiriin, lounaassa Horin ja Pribaikaljen piireihin, lännessä Barguzinin ja Kurumkanin piireihin sekä luoteessa Pohjois-Baikalin piiriin.


title: Bauntin evenkiläinen piiri

text: Suurin osa piirin alueesta kuluu Vitimin ylätasankoon. Pohjoisessa kohoavat Tsipikan- eli Babant-vuoret. Niiden ja Južno-Muiski-harjanteen välissä on Bauntin kattilalaakso, jossa virtaa Vitimin sivujoki Tsipa. Piiri on saanut nimensä laaksossa sijaitsevasta Baunt-järvestä.


title: Bauntin evenkiläinen piiri

text: Piiriin kuuluu 9 maalaiskuntaa: Amalat (keskuspaikka Mongoi), Bagdarin, Severnyi, Tsipikan, Uakit, Usoi (Rossošino), Ust-Džilinda, Vitimkan (Varvarinsk) ja Vitim (Romanovka). Hallinnollinen keskus on Bagdarinin kylä, josta on maanteitse 597 kilometriä tasavallan pääkaupunkiin Ulan-Udeen. Asutuskeskuksia on yhteensä 23.


title: Bauntin evenkiläinen piiri

text: Seudun kanta-asukkaita ovat evenkit, joita on nykyään 5,4 % piirin väestöstä. Venäläisiä on 76,8 % ja burjaatteja 14,7 %. Lähes 41 % väestöstä asuu Bagdarinin piirikeskuksessa.


title: Bauntin evenkiläinen piiri

text: Talous perustuu kullan ja muiden hyötykaivannaisten tuotantoon. Maatalous on keskittynyt karjan- ja poronhoitoon. Lisäksi harjoitetaan metsästystä.


title: Bauntin evenkiläinen piiri

text: Piirissä toimii evenkien kulttuurikeskus, "Osikta" (”Tähti”) -perinneyhtye ja vuonna 1981 perustettu Pohjois-Burjatian kansojen museo. Hopton-vuoren juurella on Bauntin kivennäisvesi- ja ilmakylpylä. Luonnonmuistomerkeistä huomattavin on Bagdarinin lähellä sijaitseva "Dolganskaja jama", joka on yksi Siperian suurimmista luolista.


title: Baunt

text: Baunt () on järvi Burjatian tasavallan Bauntin evenkiläisessä piirissä Venäjällä. Se sijaitsee Južno-Muiski-harjanteen ja Vitimin ylätasangon erottavassa Tsipa-joen kattilalaaksossa 1059 metrin korkeudella merenpinnasta. Järven pinta-ala on 165 neliökilometriä ja suurin syvyys 33 metriä.


title: Baunt

text: Järven rannalla sijaitsee Bauntin asutus (30 asukasta vuonna 2008). Hopton-vuoren juurella toimii vuonna 1934 perustettu Bauntin kivennäisvesi- ja ilmakylpylä.


title: Aina Calvo Sastre

text: Aina Calvo Sastre (s. 1969) on espanjalainen sosialistisen työväenpuolueen poliitikko. Hän toimi Palma de Mallorcan pormestarina vuosina 2007–2011. Calvo on koulutukseltaan kasvatustieteen tohtori.


title: Tsipa

text: Tsipa () on Lenan vesistöön kuuluvan Vitimin sivujoki Burjatian tasavallassa Venäjällä. Sen yläjuoksusta käytetään nimitystä "Verhnjaja Tsipa" ja keskijuoksusta nimeä "Srednjaja Tsipa". Joen pituus on 692 kilometriä, valuma-alueen laajuus 42 200 neliökilometriä ja keskimääräinen virtaus 270 kuutiometriä sekunnissa.


title: Tsipa

text: Tsipa saa alkunsa Ikat-harjanteelta ja virtaa Baunt-järven läpi vuorten muodostamassa kattilalaaksossa. Babant-vuoret läpäistyään se laskee Vitimin ylätasangon kautta Vitimiin. Tärkeimmät sivujoet ovat Tsipikan, Amalat ja Aktragda.


title: Kaukoidän tasavalta

text: Kaukoidän tasavalta () oli Venäjän Itä-Siperiassa ja Kaukoidässä vuosina 1920–1922 sijainnut valtio. Se käsitti Taka-Baikalian, Amurin, Primorjen ja Kamtšatkan alueet sekä Sahalinin pohjoisosan. Pääkaupunkina oli aluksi Verhneudinsk ja lokakuusta 1920 lähtien Tšita.


title: Kaukoidän tasavalta

text: Kaukoidän tasavalta oli Neuvosto-Venäjästä riippuvainen väliaikainen puskurivaltio, jonka tarkoituksena oli estää Venäjän ja Japanin välinen sotilaallinen selkkaus ja luoda edellytykset ulkomaisten ja valkoisten joukkojen karkottamiseksi. Sitä johtamaan perustettiin maaliskuussa 1920 VKP(b):n Kaukoidän byroo. Tasavalta julistautui itsenäiseksi 6. huhtikuuta 1920 Verhneudinskissa (nykyinen Ulan-Ude) pidetyssä edustajainkokouksessa, joka valitsi väliaikaisen hallituksen.


title: Kaukoidän tasavalta

text: Perustamisvaiheessa tasavalta hallitsi vain Baikalin ranta-aluetta. Neuvosto-Venäjän tuella perustettiin Genrih Eihen johtama Kaukoidän tasavallan kansan vallankumousarmeija, joka valtasi Grigori Semjonovin joukkojen ja japanilaisten hallussaan pitämän Tšitan lokakuussa 1920. Japanilaiset vetäytyivät alueelta aikaisemmin solmitun Gongotan sopimuksen perusteella.


title: Kaukoidän tasavalta

text: Tammikuussa 1921 pidettiin tasavallan perustuslakia säätävän kokouksen vaalit, joihin osallistui bolševikkeja, menševikkejä, sosialistivallankumouksellisia, perustuslaillisia demokraatteja ja eräiden muiden puolueiden edustajia. Bolševikit ja heitä tukenut talonpoikaisryhmä saivat 72,6 % äänistä. Keväällä pidetty perustuslakia säätävä kokous hyväksyi tasavallalle demokraattisen perustuslain ja valitsi Aleksandr Krasnoštšokovin johtaman hallituksen ja Pjotr Nikiforovin johtaman ministerineuvoston. Sotaministeriksi ja kansan vallankumousarmeijan ylipäälliköksi nimitettiin Vasili Blücher.


title: Kaukoidän tasavalta

text: Toukokuussa 1921 valkoiset ottivat japanilaisten joukkojen tuella vallan Vladivostokissa ja valloittivat joulukuussa Habarovskin. Vuoden 1922 alussa tasavallan hallituksen päämieheksi tuli Nikolai Matvejev. Helmikuussa alkaneessa vastahyökkäyksessä kansan vallankumousarmeija löi valkoiset joukot Volotšajevkan aseman luona, valtasi Habarovskin ja lokakuussa 1922 Vladivostokin. Taistelujen loppuvaiheessa sotaministerinä ja armeijan ylipäällikkönä toimi Ijeronim Uborevitš.


title: Kaukoidän tasavalta

text: Japanilaisten vetäydyttyä Kaukoidän tasavallan kesällä 1922 valittu kansankokous päätti sen liittymisestä Venäjän SFNT:hen. Venäjän toimeenpaneva keskuskomitea vahvisti päätöksen 15. marraskuuta 1922.


title: Sanat tavaraa vastaan

text: Sanat tavaraa vastaan on rap-yhtye Ritarikunnan toinen studioalbumi. Albumi julkaistiin toukokuussa 2002 Ranka Recordingsin kautta. Albumilta julkaistiin singlet "En vaihtais/Lepposasti vaa" ja "Pää täynnä tyhjää/Uuteen tulevaisuuteen". "En vaihtais/Lepposasti vaa" single oli virallisella singlelistalla yhteensä neljä viikkoa, nousten parhaimmillaan sijalle 7 viikolla 18/2002


title: Maton alta

text: Maton alta on rap-yhtye Ritarikunnan maaliskuussa 2004 julkaistu EP. Albumilta julkaistiin yksi single "Stressii/T.U.R.K.U. -siit tähän". EP oli yhtyeen ensimmäinen julkaisu, joka julkaistiin Monsp Recordsin kautta. Aikaisempi tuotanto oli julkaistu Ranka Recordingsin kautta.


Akaflieg Darmstadt/Akaflieg München DM-1 oli saksalainen deltasiipinen yksipaikkainen liitokone, joka rakennettiin suunnitteluasteelle jääneen Lippisch P.13a -hävittäjän lento-ominaisuuksien testaamiseksi 1944. DM-sarja oli Darmstadtin ja Münchenin yliopistojen lentokerhojen (Akaflieg) yhteisprojekti. Konesarjaa suunniteltaessa kaikki rajat unohdettiin ja nykyisin mahdottomilta tuntuvia asioita tutkittiin tosissaan, mistä esimerkkinä DM-4 prototyypin suunniteltu 10 000 km/h huippunopeus.


title: Akaflieg Darmstadt/Akaflieg München DM-1

text: Toisen maailmansodan aikana Alexander Lippisch suunnitteli patoputkimoottorikäyttöistä Lippisch P.13a –puolustushävittäjää. Koneen hidaslento-ominaisuuksien ja deltasiiven muiden aerodynaamisten piirteiden tutkimiseksi Lippisch tilasi Akaflieg Darmstadtilta täysikokoisen moottoroimattoman version P.13a–hävittäjästä, joka sai nimen Darmstadt D-33. Akaflieg Darmstadtin työpaja pommitettiin syyskuussa 1944; työt siirtyivät sen jälkeen Akaflieg Münchenin tiloihin Prien am Chiemseehen. Prienissä darmstadtilaiset Wolfgang Heinemann ja Hans Zacher rakensivat D-33:n loppuun münchenilaisten Klaus Metznerin ja Hermann Nenningerin kanssa. Valmis kone sai nimen Akaflieg Darmstadt/Akaflieg München DM1. Sen koelennot alkoivat toukokuussa 1944 Spitzerbergissä, Wienin lähellä.


text: DM-1 oli rakennettu teräsputkista ja vanerista. Sen ohjaamo sijaitsi kolmiomaisen deltasiiven ja peräsimen kärjessä. Koneen lentoonlähtö tapahtui toisen koneen kyydissä (piggy-back) tai hinauksessa.


text: DM-1 jäi toukokuussa 1945 Yhdysvaltain miehittämälle alueelle, ja sitä tulivat katsomaan Charles Lindbergh ja kenraali George S. Patton. DM-1 kuljetettiin Yhdysvaltoihin marraskuussa 1945. NACA jatkoi sen testaamista tuulitunnelikokeilla Langleyn sotilaslentoasemalla Virginiassa. Testausaikana DM-1:een tehtiin suuria muutoksia. Sen paksu siipiprofiili ja peräsin todettiin ongelmallisiksi niiden aiheuttaman suuren vastuksen takia, ja tästä syystä sivuperäsin purettiin ja korvattiin huomattavasti pienemmällä ja ohuemmalla peräsimellä. Ohjaamo siirrettiin samalla peräsimestä siipeen ja sen paikalle asennettiin tuulitunnelikokeita varten P-80-hävittäjän tuulilasi. Näiden muutosten lisäksi siiven johtoreunaan asennettiin terävä jatke, jonka tosin huomattiin aiheuttavan pyörteitä siiven päälle.


text: DM-1 vaikutti myöhemmin Convairin suunnittelemiin deltasiipisiin hävittäjiin, kuten XF-92-, XFY-, F2Y-, F-102- ja F-106-koneisiin. DM-1 on nykyisin varastoitu Smithsonian-instituutin ylläpitämään Mary Baker Engen Restoration Hangariin, Virginiaan.


title: RK – Kroonisesti akuutti

text: RK – Kroonisesti akuutti on rap-yhtye Ritarikunnan vuonna 2005 julkaistu albumi. Albumin julkaisi Monsp Records. Albumilta julkaistiin yksi single "Ei enempää, ei vähempää".


title: Chuck Reed

text: Charles Rufus ”Chuck” Reed (s. 15. elokuuta 1948) on yhdysvaltalainen demokraattipuolueen poliitikko. Hän toimi San Josén kaupungin pormestarina vuodesta 2007 lähtien vuoteen 2014.


title: João Rafael Kapango

text: João Rafael Kapango (s. 14. syyskuuta 1975 Maputo) on mosambikilainen jalkapallomaalivahti. Hän edustaa Mosambikin pääsarjassa Ferroviário de Maputoa.


title: João Rafael Kapango

text: Kapango aloitti ammattilaisuransa kotimaassaan, jossa hän pelasi viisi kautta Ferroviário de Maputossa. Sittemmin Kapango siirtyi Egyptiin Al-Tersanan joukkueeseen vuonna 2004. Hän vietti seurassa kahdeksan kautta, kunnes palasi takaisin vanhaan seuraansa Ferroviário de Maputoon.


title: João Rafael Kapango

text: Kapango on edustanut Mosambikin maajoukkuetta vuodesta 2000 lähtien yhteensä 29 ottelun verran. Hän oli maansa ykkösvahti vuoden 2010 Afrikan kisoissa.


title: Angelniemen vaakuna

text: Angelniemen vaakuna oli Angelniemen kunnan tunnus. Vaakunan aihe viittaa vanhoihin satamapaikkoihin talonpoikaispurjehduksen aikakaudella.


title: Angelniemen vaakuna

text: Vaakunan selitys on ”punaisessa kentässä kultaiset kolmoisankkurit.” Vaakunan on suunnitellut Ahti Hammar, ja Angelniemen kunnanvaltuusto hyväksyi sen 29. joulukuuta 1961. Sisäasiainministeriö vahvisti vaakunan käyttöön 16. toukokuuta 1962.


title: Angelniemen vaakuna

text: Vaakuna jäi epäviralliseksi kotiseutuvaakunaksi 1967 Angelniemen liityttyä Halikon kuntaan.


title: Lonely Blue Boy

text: Lonely Blue Boy on suomalaisen laulajan Mikael Anreotin studio-albumi vuodelta 1991.


title: Kevin Johnson

text:
Kevin Maurice Johnson (s. 4. maaliskuuta 1966 Sacramento, Kalifornia) on yhdysvaltalainen demokraattipuolueen poliitikko ja entinen koripalloilija. Hänet valittiin vuonna 2008 Sacramenton pormestariksi. Johnson on Sacramenton ensimmäinen afroamerikkalainen pormestari. Hänen viimeinen virkakautensa loppui vuonna 2016.
Kaudesta 1987–1988 kauteen 1999–2000 Johnson pelasi koripalloa NBA-ammattilaisliigassa. Hän aloitti ammattilaisuransa Cleveland Cavaliersissa, josta hän siirtyi helmikuussa 1988, kesken kauden 1987–1988, Phoenix Sunsiin. Hän edusti Sunsia koko loppu-uransa. Hänet nimettiin neljä kertaa, vuosina 1989, 1990, 1991 ja 1994, NBA:n toiseen tähdistökenttään ja kerran, vuonna 1992, liigan kolmanteen tähdistökenttään. Hän myös pelasi kolmesti ssa. Vuonna 1994 Johnson oli voittamassa Yhdysvaltain joukkueessa koripallon maailmanmestaruutta.


title: Every Hour

text: Every Hour on suomalaisen laulajan Mikael Anreotin studio-albumi vuodelta 1989.


title: Viherhämähäkki

text: Viherhämähäkki ("Micrommata virescens") on huomiota herättävä, vihreä hämähäkkilaji. Se on jahtihämähäkkien laajan heimon ainoa edustaja Pohjois-Euroopassa. Suomessa se on melko tavallinen maan eteläosissa.


title: Viherhämähäkki

text: Täysikasvuinen naaras on pituudeltaan 10–15 mm ja väriltään kokonaan räikeän vihreä, joskin takaruumis on usein muuta ruumista vaaleampi. Koiras on pienikokoisempi ja sen takaruumis on keltaisen ja purppuranpunaisen kirjava. Poikaset ovat kellertäviä ja niissä voi olla punaisia pisteitä. Tärkeä lajinmääritystä auttava tuntomerkki on kunkin silmän ympärillä näkyvä valkoinen rengas. Naarashämähäkkejä voi tavata koko kesän, mutta koiraita esiintyy vain lyhyen aikaa. Muiden jahtihämähäkkien tapaan viherhämähäkkikään ei kudo verkkoa, vaan saalistus perustuu väijymiseen. Naaras rakentaa seitistä suojan itselleen ja poikasilleen. Laji viihtyy parhaiten pitkässä heinikossa tai pensaikoissa.


title: Viherhämähäkki

text: Verraten suuren kokonsa ja huomiota herättävän värityksensä vuoksi sisätiloihin eksynyttä viherhämähäkkiä erehdytään usein luulemaan ulkomaantuliaiseksi.


title: Rönsyilevä talo

text: Rönsyilevä talo on Diana Wynne Jonesin kirjoittama fantasiaromaani. Englanninkielinen alkuteos "House of Many Ways" julkaistiin vuonna 2008. Teoksen suomennos ilmestyi samana vuonna. "House of Many Ways" oli ehdolla Mythopoeic-palkinnon saajaksi.


title: Rönsyilevä talo

text: Kirjan tarina sijoittuu samaan maailmaan kuin Jonesin aiemmat teokset "Liikkuva linna" ja "Leijuva linna". Tarinan päähenkilö on Charmain Baker, joka saa tehtäväkseen pitää huolta isosetänsä talosta. Isosetä William on velho, ja Charmain löytää pian talosta rönsyileviä käytäviä.


title: Rönsyilevä talo

text: "Tähtivaeltajan" Toni Jerrman kirjoitti, että "Rönsyilevä talo" ei ole elämää suurempaa romaanitaidetta, mutta nuorten satumaiseksi kertomukseksi se on viehättävän taianomainen. Juoni on ohut ja lopussa se kasataan paketiksi turhankin nopeaksi. Teksti on kuitenkin vetävää ja sävyttää alleviivaamaton huumori.


title: Etnofuturismi

text: Etnofuturismi (kreik. "etnos", kansa ja futurismi) on taiteellinen ja kirjallinen aatesuuntaus, jossa pienen kansan tai kieliryhmän omaleimaisuus ja tulevaisuus pyritään turvaamaan yhdistelemällä kansanperinteeseen uusia taiteellisia muotokokeiluja ja uutta tekniikkaa. Etnofuturismia esiintyy Baltian maiden sekä Venäjän uralilaisten ja turkinsukuisten kansojen älymystön keskuudessa. Alkujaan liike on Virosta.


title: Etnofuturismi

text: Etnofuturistit voivat käyttää aineistonaan kansanperinnettä kuten taruja, loitsuja ja itkuvirsiä ja yhdistää niihin avantgardistisia kokeiluja. Etnofuturismissa pyritään yhdistämään nykyaikaista maailmankulttuuria kansalliseen ja paikalliseen. Etnofuturismin käsite on väljä ja monimuotoinen. Jotkut pitävät esimerkkeinä suomalaisesta etnofuturismista esimerkiksi kansanmusiikkia ja kansanperinnettä hyödyntäviä maailmanmusiikki- ja rockyhtyeitä sekä murrekirjallisuutta. Poliittisesti etnofuturismi voi suuntautua ekologisen tietoisuuden puolesta ja kulttuurista imperialismia vastaan.


title: Etnofuturismi

text: Virolaisen runoilijaryhmän ohjelmana alkanutta etnofuturismia on kutsuttu ainoaksi Virosta lähteneeksi kansainväliseksi taidesuuntaukseksi. Oulun yliopiston professori Kari Sallamaa on kutsunut etnofuturismia uralilaisten kansojen taiteen omimmaksi filosofiaksi ja estetiikaksi.


title: Ruahan kansallispuisto

text:
Ruahan kansallispuisto on luonnonsuojelualue Tansaniassa. Se tunnetaan kymmenestätuhannesta norsustaan. Puiston pinta-ala on 10 300 neliökilometriä, joten se on Tansanian toiseksi suurin kansallispuisto.
Puisto sijaitsee Itä-Afrikan suuressa hautavajoamassa Iringan ja Mbeyan alueilla maan keskiosassa. Rungumin riistanhoitoalue on sen rajanaapuri.


title: Ruahan kansallispuisto

text: Ruahassa Itä- ja Etelä-Afrikan eläimistö ja kasvisto kohtaavat. Siellä on tavattu 528 lintulajia ja 1650 kasvilajia.


title: Ruahan kansallispuisto

text: Puiston halki virtaa Ruaha-joki, jonka sivujoet kuivuvat kuivan kauden aikana. Siellä tavataan monenlaisia antilooppeja, ja niitä saalistavia leijonia, leopardeja, gepardeja, täplä- ja juovahyeenoita ja hyeenakoiria.


title: Dorotean rautatieasema

text: Dorotean rautatieasema (, ) on rautatieliikennepaikka Dorotean kunnan keskustaajamassa Doroteassa, Ruotsissa. Liikennepaikka sijaitsee Inlandsbanan-radan varrella rataosalla . Liikennepaikan omistaa ja sitä ylläpitää Inlandsbanan AB.


title: Dorotean rautatieasema

text: Liikennepaikalla on henkilöliikennettä ainoastaan kesäkuukausina, jolloin Inlandsbanan AB:n tytäryhtiö Inlandståget AB liikennöi dieselmoottorijunilla Östersundin ja Jällivaaran välillä. Vakinaista tavaraliikennettä ei ole.


title: Swadic Sanudi

text: Swadic Sanudi (s. 21. lokakuuta 1983) on malawilainen jalkapallomaalivahti. Hän edustaa eteläafrikkalaista African Wanderersia.


title: Swadic Sanudi

text: Sanudi aloitti ammattilaisuransa jo 15-vuotiaana Etelä-Afrikan pääsarjassa Premier Soccer Leaguessa AmaZulun joukkueessa, jossa hän pelasi neljä ottelua. Yhden kauden jälkeen Sanudi siirtyi Jomo Cosmosin joukkueeseen kaudeksi 2000-2001, jossa hänelle kertyi kahdeksan ottelua. Vuonna 2001 matka jatkui kotimaahansa Malawiin, jossa Sanudi pelasi viiden kauden ajan Bulletsissa. Sittemmin vuodesta 2005 lähtien hän on pelannut Etelä-Afrikassa Dynamosin joukkueessa, joka putosi toiseksi korkeimmalle sarjatasolle kaudella 2005-2006.


title: Swadic Sanudi

text: Kaudella 2010–2011 Sanudi siirtyi African Wanderersiin.


title: Swadic Sanudi

text: Sanudi on edustanut Malawin maajoukkuetta vuodesta 2000 lähtien yhteensä 44 ottelun verran. Hän oli maansa ykkösvahti vuoden 2010 Afrikan kisoissa.


title: Maavalla Koda

text: Taarausuliste ja Maausuliste Maavalla Koda (, lyhenne Maavalla Koda) on virolainen uskonnollinen järjestö, jossa on edustettuna kaksi uskontoa: ensimmäisen Viron tasavallan aikana luotu taarausko () sekä maausko eli vironusko ("maausk"). Maausko on virolaisten ("maarahvas") kristinuskon tuloa edeltävän alkuperäisuskonnon nimitys.


title: Maavalla Koda

text: Vuoden 2000 väestönlaskennan mukaan taarauskolla ja maauskolla oli 1 058 seuraajaa. Vuonna 2002 valtion teettämässä kyselyssä jo 11 % Viron väestöstä kertoi kannattavansa maauskoa tai taarauskoa. Maavallan tavoitteena on suojella muinaisia kulttipaikkoja. Valtio on rauhoittanut useita satoja pyhiä luonnonkohteita, jotka ovat yleensä puita tai lähteitä.


title: Maavalla Koda

text: Uskomista tärkeämpää on vironuskossa on toiminta, mikä tarkoittaa kansanperinteen harrastusta: vanhat laulut, leikit, käsityöt, ruuat, vaatteet ja korut. Näiden tapojen siirtämistä lapsille vuotuisissa juhlissa pidetään tärkeänä. Keskeisiä juhlapäiviä ovat auringonkiertoon liittyvät tasaus- ja seisauspäivät. Yhteisön kalenteri aloittaa ajanlaskun Baltian jääjärven avautumisesta 10 000 vuotta sitten. Tällöin suuri osa Viron maaperää paljastui veden alta. Maauskoiset kutsuvat tätä geologista tapahtumaa maan synnyksi.


title: Maavalla Koda

text: Vuoden 2011 väestönlaskennassa taarauskoisia yli 15-vuotiaita virolaisia oli 1047 ja maauskoisia 1925.


title: Teófila Martínez

text: Teófila Martínez Saiz (s. 5. tammikuuta 1948) on espanjalainen kansanpuolueen poliitikko ja edustajainhuoneen jäsen.


title: Teófila Martínez

text: Martínez toimi Cádizin pormestarina vuosina 1995–2015 ja alueellisen Andalusian kansanpuolueen (Partido Popular Andaluz) puheenjohtajana vuosina 2000–2004. Hän oli senaatin jäsen vuosina 2000–2008.


title: Teófila Martínez

text: Koulutukseltaan Martínez on tekninen arkkitehti.


title: Vaaksiaishämähäkki

text: Vaaksiaishämähäkki ("Pholcus phalangioides") on hyvin pitkäjalkainen vaaksiaishämähäkkien heimoon kuuluva hämähäkkilaji. Laji on kotoisin maapallon trooppisilta seuduilta, mutta on levinnyt voimakkaasti ihmisen toiminnan seurauksena. Vaaksiaishämähäki tavattiin Suomessa ensimmäisen kerran Espoon Kilossa vuonna 2000 ja nykyisin lajilla on vakiintunut kanta.


title: Vaaksiaishämähäkki

text: Ulkoisesti vaaksiaishämähäkki pitkine jalkoineen muistuttaa muiden heimon lajien tapaan silmiinpistävän paljon lukkia, jollaiseksi sitä onkin helppo erehtyä luulemaan. Täysikasvuinen hämähäkki on pituudeltaan 7–10 mm, mutta raajojen kärkiväli voi olla jopa kymmenen senttimetriä. Hämähäkki on suurelta osin läpikuultava. Eläin on väritykseltään vaalean kellanharmaa ja sukupuolet muistuttavat paljon toisiaan. Eteläisimmässä Euroopassa vaaksiaishämähäkki esiintyy luolissa, mutta pohjoisempana – kuten Suomessa – se elää yksinomaan rakennusten sisätiloissa. Vaaksiaishämähäkki kutoo vaakatasoon löysän, sotkuisennäköisen verkon, jonka alapinnalla se roikkuu. Verkon ansiosta se on helppo erottaa lukeista, jotka eivät kudo koskaan verkkoa. Mikäli hämähäkkiä häiritään, se alkaa värisyttää verkkoaan voimakkaasti, jolloin eläimen hahmo saalistajan silmissä sumenee.


title: Vaaksiaishämähäkki

text: Vaaksiaishämähäkki saalistaa erityisesti muita hämähäkkejä, mutta sille kelpaavat myös erilaiset hyönteiset. Ravinnon ollessa niukkaa, lajilla esiintyy myös kannibalismia.


title: Vaaksiaishämähäkki

text: Naaras kantaa munia leuoissaan, eikä useimmista muista hämähäkeistä poiketen tee niille kunnollista seittikoteloa.


title: Fakty i kommentarii

text: Fakty i kommentarii () on Ukrainan suosituin iltapäivälehti, jolla on yli 1,1 miljoonan levikki. Lehti on perustettu elokuussa 1997. Lehti on venäjänkielinen ja sen päämaja on Kiovassa.


title: Fakty i kommentarii

text: Lehti kuuluu oligarkki Viktor Pintšukin mediaomistuksiin.


title: Teruel

text: Teruel (aragoniaksi samoin "Teruel", katalaaniksi "Terol") on samannimisen maakunnan pääkaupunki Aragonian itsehallintoalueella Espanjassa. Vuonna 2015 kaupungin asukasluku oli noin 35 000.


title: Teruel

text: Teruelissa ei ole ollut merkittävää islamilaisten läsnäoloa; maurilainen linnoitus sijaitsi kaupungissa kuitenkin jo 900-luvulla. Kristitty kuningas Alfonso II perusti Teruelin vuonna 1171.


title: Teruel

text: Teruelissa on mudéjar-tyylisuuntausta edustavia rakennuksia, kuten Torre de El Salvador ja Torre de San Martín. Unescon maailmanperintöluetteloon on Teruelista otettu neljä mudéjar-rakennusta.


title: Teruel

text: Museo de Arte Sacro, joka sijaitsee entisessä piispanpalatsissa, esittelee muun muassa uskonnollisaiheisia maalauksia ja veistoksia 1100-luvulta alkaen.


title: Teruel

text: La Escalinata on monumentaalinen porraskäytävä, joka edustaa uus-mudéjar-tyylisuuntausta. La Escalinata yhdistää Paseo de Óvalon rautatieasemalle, ja se valmistui vuonna 1920.


title: Teruel

text: Teruelissa sijaitseva Dinópolis on dinosauruksia esittelevä teemapuisto. Teruelin maakunnan alueelta on löydetty dinosaurusten fossiileja, muun muassa Riodevan alueelta "Turiasaurus riodevensis" -nimisen lajin jäänteitä.


title: Teruel

text: Kirjailija Ernest Hemingwayn kuvaama Teruelin taistelu oli yksi Espanjan sisällissodan verisimmistä taisteluista vaatien yli 140 000 ihmisen hengen.


title: Guadalajara (Espanja)

text: Guadalajara on kaupunki, joka sijaitsee samannimisessä maakunnassa Espanjassa. Vuonna 2016 kaupungin asukasluku oli 83 633 asukasta.


title: Guadalajara (Espanja)

text: Guadalajaran ystävyyskaupunkeja ovat seuraavat:


title: Araneomorphae

text: Araneomorphae (pihtileukahämähäkit, synonyymi "Labidognatha") on yksi kolmesta hämähäkkien osalahkosta. Siihen kuuluvilla lajeilla on useita anatomisia piirteitä, joita pidetään hämähäkkien lahkossa kehittyneimpinä. Kaikki Suomessa esiintyvät hämähäkit kuuluvat pihtileukahämähäkkeihin, samoin yli 90 %:n enemmistö maailman muista hämähäkkilajeista.


title: Araneomorphae

text: Osalahkoon kuuluvilla hämähäkeillä on useita tärkeitä anatomisia piirteitä, jotka erottavat ne alkeellisempina pidetyistä ryhmistä. Saalistuksen kannalta tärkeänä seikkana eläimen kelikerit (koukkuleuat) liikkuvat sivusuunnassa, minkä vuoksi myös leukapiikit ("myrkkyhampaat") ovat sivusuuntaiset. Tämä mahdollistaa leukapiikkien upottamisen suurempaankin saaliiseen paljastamatta eläimen haavoittuvaa vatsapuolta. Leukapiikkien suunta onkin yleensä ensimmäinen asia, jota hämähäkkien määrityskaavoissa kysytään.


title: Araneomorphae

text: Kehruurauhasia, jotka sijaitsevat takaruumiin kärjessä, on lähes aina kahdesta kolmeen paria. Kehruurauhasten yhteydessä saattaa esiintyä erityinen anatominen rakenne, kehruulevy ("cribellum"), joka sotkee hämähäkin erittämän seitin villamaiseksi. Tällöin saalis sotkeutuu seittirihmojen hienorakenteeseen mekaanisesti, eikä hämähäkki tarvitse seittiinsä liimaa. Kuivuvan liiman puuttuessa hämähäkin ei tarvitse uusia seittiään usein. Aikaisemmin kehruulevyn esiintymisen ajateltiin olevan taksonomisesti merkittävä piirre, mutta myöhemmin on osoitettu, että joissakin heimoissa esiintyy sekaisin lajeja, joilla levy on ja joilta se puuttuu.


title: Araneomorphae

text: Pihtileukahämähäkeillä on takaruumissaan pääsääntöisesti vain yksi pari lehtikeuhkoja. Kuitenkin heimojen "Hypochilidae" sekä "Gradungulidae" edustajilla keuhkoja on kaksi paria. Joiltakin heimoilta lehtikeuhkot ovat kokonaan surkastuneet, jolloin hengityselimenä toimii vain ilmaputkisto.


title: Araneomorphae

text:
Pihtileukahämähäkit voidaan jakaa edelleen kahteen alaryhmään, joilla ei kuitenkaan ole varsinaista taksonomista asemaa. Jako perustuu sukuelinten rakenteeseen.
Maailmanlaajuisesti alalahkoon kuuluu 92 heimoa.


title: Olli Heikkonen

text: Olli Heikkonen (s. 28. toukokuuta 1965 Kontiolahti) on suomalainen runoilija. Hän voitti Helsingin Sanomain kirjallisuuspalkinnon vuonna 2000 kokoelmallaan "Jakutian aurinko". 10. syyskuuta 2017 hänelle myönnettiin Einari Vuorela -runopalkinto teoksesta Teoria kaikkein pienimmästä.


title: Olli Heikkonen

text: Heikkoselta on ilmestynyt myös kaksi muuta runokokoelmaa: "Kuinka maa muuttui musiikiksi" (2003) ja "Jäätikön ääri" (2007). Neljäs, "Teoria kaikkein pienimmistä", ilmestyi tammikuussa 2015.


title: Olli Heikkonen

text: Heikkonen on opiskellut kotimaista kirjallisuutta Helsingin yliopistossa.


title: Hotingin rautatieasema

text: Hotingin rautatieasema (, ) on rautatieasema Hotingin taajamassa Strömsundin kunnassa Ruotsissa. Liikennepaikka on risteysasema, jossa Inlandsbanan-rataan kuuluvasta pohjois-eteläsuuntaisesta -rataosasta haarautuu poikkirata .


title: Hotingin rautatieasema

text: Hotingin ratapihan eteläpuolella sijaitsee SCA Skog AB:n raakapuuterminaali, jonka vaihtotyöt hoitaa Green Cargo. Terminaalissa kuormataan juniin noin 450 000 tonnia raakapuuta vuosittain. Terminaalista lähtee päivittäin kaksi junakuormaa raakapuuta, jonka pääasiallinen määränpää on Töva.


title: Carry On

text: Carry On on brittiläinen pienellä budjetilla toteutettujen komediaelokuvien sarja, johon kuuluu yhteensä kolmekymmentä vuosien 1958 ja 1978 välillä tehtyä elokuvaa. Sarjan kaikki elokuvat kuvattiin Pinewoodin studioilla, ja ne ohjasi Gerald Thomas ja tuotti Peter Rogers. Elokuvien vakionäyttelijöihin kuuluivat muun muassa 26 elokuvassa esiintynyt Kenneth Williams, Joan Sims (24 elokuvaa), Charles Hawtrey (23 elokuvaa) ja Sid James (19 elokuvaa). "Carry On" -elokuvat eivät yleensä saaneet kriitikoilta positiivisia arvosteluja, mutta suuren yleisön keskuudessa ne olivat suosittuja. Eri tuotantoryhmä toteutti vielä elokuvan "Carry On Columbus" vuonna 1992.


title: Putkiraivain

text: Putkiraivain on 20 metriä pitkä ja 20 kiloa painava TNT:stä ja lasikuidusta valmistettu, useasta osasta koottava räjähde. Putkiraivaimella raivataan aukko iskuportaan jalkaväelle.


title: Putkiraivain

text: Putkiraivain työnnetään vihollisen suojamiinoitteeseen, jonka jälkeen se räjäytetään. Räjähtäessään putkiraivain raivaa noin 70 senttiä leveän "käytävän"jota pitkin pystytään hyökkäämään vihollisen asemiin.


title: Putkiraivain

text: Suomen puolustusvoimilla on tällä hetkellä käytössä putkiraivain m66 sekä putkiraivain m95.


title: Sopo Nižaradze

text: Sopo Nižaradze (, , s. 6. helmikuuta 1986) on georgialainen laulaja, näyttelijä ja lauluntekijä. Hän edusti Georgiaa Eurovision laulukilpailussa 2010 kappaleella "Shine" ja sijoittui yhdeksänneksi.


title: Sean Lennon

text: Sean Taro Ono Lennon (s. 9. lokakuuta 1975 New York, New York) on yhdysvaltalainen muusikko, säveltäjä, tuottaja, näyttelijä ja käsikirjoittaja. Hän soittaa kitaraa, bassoa, koskettimia ja rumpuja sekä laulaa. Soolouransa ohella hän on soittanut yhtyeissä Cibo Matto, Plastic Ono Band ja The Ghost of a Saber Toothed Tiger, sekä vieraillut mm. Yoko Onon, Lenny Kravitzin, Rufus Wainwrightin ja Marianne Faithfullin levyillä. Tuottajana hän on toiminut mm. Soulflyn ja Irina Lazareanun levyillä.


title: Sean Lennon

text: Näyttelijänä Sean Lennon on esiintynyt Michael Jackson -elokuvassa "Moonwalker" (1988) sekä itse käsikirjoittamassaan musiikkielokuvassa "Friendly Fire" (2006). Hän on ollut kirjoittamassa myös elokuvia "Smile for the Camera" (2005) ja "Coin Locker Babies". Lisäksi hän sävelsi musiikin elokuvaan "Rosencrantz and Guildenstern Are Undead" (2009).


title: Sean Lennon

text: Sean Lennon on John Lennonin ja Yoko Onon poika.


title: Merethe Trøan

text: Merethe Trøan (s. 19. toukokuuta 1970 Trondheim) on norjalainen laulaja, joka edusti Norjaa Eurovision laulukilpailussa 1992 kappaleella "Visjoner", joka sijoittui 18. sijalle 23 pisteellä. Trøan on myös antanut äänensä Disneyn elokuvien norjankielisiin versioihin "Kaunotar ja hirviö" ja "Viidakkokirja 2.


title: Lampaannenäsaivartaja

text: Lampaannenäsaivartaja ("Oestrus ovis") on lampaalla loisiva kiiliäislaji. Se on yksi "Oestrus"-suvun reilusta kolmestakymmenestä kiiliäislajista ja merkittävä ongelma lammastaloudelle ympäri maailmaa. Se aiheuttaa myös ihmiselle myiaasia.


title: Lampaannenäsaivartaja

text: Lampaannenäsaivartaja on noin 12–14 millimetriä pitkä karvainen kärpänen, jolla on likaisen harmaankirjava väritys. Aikuista kärpästä näkee harvoin. Muiden kiiliäisten tapaan sen suu ja ruuansulatuselimistö ovat surkastuneet. Kärpänen elää kuitenkin kiiliäiseksi epätavallisen pitkään: noin kuukauden. Tänä aikana se parittelee ja munii.


title: Lampaannenäsaivartaja

text: Saivartajien toukat elävät lampaiden ja vuohien nenä- ja poskionteloissa. Kärpäsnaaras munii lampaan turpaan, mistä toukat siirtyvät sierainten kautta sisälle. Kärpästen läsnä ollessa tartuntaa välttelevät lampaat painavat päänsä maahan, heiluttelevat sitä edestakaisin ja juoksevat paniikissa ympäriinsä. Isot lammasryhmät pyrkivät asettumaan kehään, jossa niiden maahan painetut päät ovat kehän keskellä. Toukkavaihe isännässä voi kestää kesäaikaan noin kuukauden, mutta jos toukka jää talvehtimaan, aika voi venyä jopa 10 kuukauteen. Kehityksensä lopuksi parisenttisiksi kasvaneet toukat pudottautuvat maahan koteloitumaan.


title: Lampaannenäsaivartaja

text: Tartunnan saaneiden lampaiden nenästä valuu märkäistä vuotoa ja eläinten ruokahalu kärsii. Nenäsaivartajainfektio on eläimelle hengenvaarallinen, sillä märkivä tulehdus voi levitä aivoihin, jolloin seurauksena on kuolema. Myös muussa tapauksessa infektoituneiden eläinten tuotanto laskee. Lampaan nenäsaivartajan arvioitiin aiheuttaneen vuonna 1981 pelkästään Yhdysvaltojen lammastaloudelle 13,5 miljoonan dollarin menetykset.


title: Lampaannenäsaivartaja

text: Lampaannenäsaivartaja ei ole nirso isäntänsä suhteen, ja myös ainakin koira kelpaa toukkien kasvualustaksi. Lampaannenäsaivartajan aiheuttamia ihmisen myiaasitapauksia tunnetaan runsaasti (katso esim. , , ), mutta toukat eivät tiettävästi pääse kehittymään ihmisessä koteloitumisvaiheeseen saakka.


title: Tomi Halonen

text: Tomi Halonen on kokenut toimitusjohtaja sekä ICF sertifioitu Business Coach ja CxO sertifioitu Business Mentor. Viime vuodet hän on työskennellyt mainos- ja design-toimisto 358:ntoimitusjohtajana. Tätä ennen hän oli Radio Novan toimitusjohtaja. Ennen Radio Novaa Halonen toimi Estime Oy -verkkomarkkinointiyrityksen toimitusjohtajana. Koulutukseltaan Halonen on kauppatieteen maisteri.


title: Tomi Halonen

text:
Aiemmin Halonen on toiminut muun muassa Image Kustannuksen ja Subtv:n toimitusjohtajana. Halonen siirtyi tehtävään mediatoimisto Carat Finlandin broadcast-ryhmän johtajan
tehtävistä. Tätä ennen Halonen on työskennellyt MTV-Viihde Oy:n toimitusjohtajana (nyk. Fremantle) sekä MTV Oy:n mediamyynnissä myyntiryhmän päällikkönä , Suomen Radiobooking Oy:n myyntipäällikkönä ja Kauppalehden levikkimyynnissä.


title: Tomi Halonen

text: Halonen on työskennellyt media- ja viestitäalalla yhteensä noin 30 vuotta. Tätä nykyä hän on myös sivutoiminen yritysjohdon valmentaja oman yrityksensä Henko ChangeMakerin kautta.


title: Taras Bulba

text: Taras Bulba () on Nikolai Gogolin kirjoittama romaani. Se on kuvaus kasakoiden elämästä Ukrainan laajoilla tasangoilla 1600-luvulla. Se kertoo kasakoiden halusta taistella pyhän oikean venäläisen uskon puolesta. Teoksesta on ilmestynyt lukuisia suomennoksia: Samuli S. (Churberg 1878), J. A. Halonen (Karisto 1913), Juhani Konkka (WSOY 1940), Gunvor ja Kaarlo Salo (Tammi 1946), Ulla-Liisa Heino (Otava 1959) sekä Neuvosto-Karjalassa kaksi suomennosta, 1940 ja 1952. Siitä on tehty kaksi elokuvaa, Yhdysvalloissa 1962 (ohjaus J. Lee Thompson, pääosissa Yul Brynner ja Tony Curtis) ja Venäjällä 2009 (ohjaus Vladimir Bortko).


title: Taras Bulba

text: Päähenkilö Taras Bulba on itse vanha kasakka, jo monet taistelut kokenut sankari. Hän haluaa opettaa myös kaksi poikaansa oikeiden kasakoiden elämään. Taras vie poikansa Ostapin ja Andrein Dneprin varrella olevaan Setsiin, kasakoiden leirikaupunkiin. Pian Taras Bulba huomaa, että kasakoilla ei ole suunnitteilla mitään isompaa taistelua, jossa hänen poikansa voisivat näyttää taitonsa. Niinpä hän manipuloi, ohjaa ja muokkaa Setsin kasakoiden mielialoja taitavasti päästäkseen tavoitteisiinsa.


title: Jämtlands Sikåsin rautatieasema

text: Jämtlands Sikåsin rautatieasema (, ) on rautatieliikennepaikka Inlandsbananilla Ruotsissa rataosalla . Liikennepaikka sijaitsee Sikåsin kylässä Strömsundin kunnassa Jämtlandin läänissä.


title: Jämtlands Sikåsin rautatieasema

text: Liikennepaikka avattiin liikenteelle 1. joulukuuta 1912. Samana vuonna valmistui myös puinen puolitoistakerroksinen asemarakennus. Asemarakennuksen toimisto- ja odotussalitiloja uudistettiin vuonna 1948.


title: Jämtlands Sikåsin rautatieasema

text: Inlandsbanan AB:n omistama tytäryhtiö Inlandståget AB hoitaa henkilö- ja tavaraliikennettä Jämtlands Sikåsin kautta johtavalla rataosalla. Henkilöliikennettä on vain kesäisin, jolloin rataosalla liikennöidään dieselmoottorivaunuilla. Tavaraliikenne on vähäistä, vaihtotyöt suorittaa kolmesti viikossa Östersundista Ulriksforsiin ja takaisin liikennöivä päivystäjäjuna. Muu liikenne on läpikulkuliikennettä.


title: Jämtlands Sikåsin rautatieasema

text: Jämtlands Sikås oli risteysasema, jossa Inlandsbanan-radalta haarautui yhdeksän kilometrin mittainen sivurata Hammerdalin rautatieasemalle. Sivurata avattiin yleiselle liikenteelle 1. joulukuuta 1912 yhtä aikaa pääradan kanssa. Henkilöliikenne sivuradalla oli lakkautettuna kahteen otteeseen, 28.5.1932–21.5.1937 sekä 1.9.1939–30.11.1943 välisenä aikana. Lopullisesti henkilöliikenne lakkautettiin vasta 1. mararskuuta 1957. Tavaraliikenne jatkui aina 1. heinäkuuta 1983 saakka. Sivuradan kahdeksan viimeistä kilometriä purettiin 1985.


title: Filipp Kirkorov

text: Filipp Bedrosovitš Kirkorov (, ) (s. 30. huhtikuuta 1967 Varna, Bulgaria) on venäläis-bulgarialainen laulaja ja lauluntekijä, joka työskentelee ja asuu Moskovassa. Hän on muun muassa säveltänyt laulaja Koldunin Valko-Venäjän edustuskappaleen ”Work Your Magic” vuoden 2007 Eurovision laulukilpailuun, Ukrainan Ani Lorakin edustuskappaleen ”Shady Lady” vuoden 2008 Eurovision laulukilpailuun sekä Venäjän Tolmatšovan sisarusten edustuskappaleen ”Shine” vuoden 2014 Eurovision laulukilpailuun. Kirkorov on toiminut myös Bulgarian Idols-kilpailun tuomarina.


title: Filipp Kirkorov

text: Kirkorov edusti Venäjää Eurovision laulukilpailussa 1995 Dublinissa kappaleella ”Kolybelnaja dlja vulkana” ja sijoittui 17. sijalle 17 pisteellä.


title: Filipp Kirkorov

text: Tammikuussa 1994 Kirkorov ilmoitti kihlauksestaan laulaja Alla Pugatšovan kanssa ja heidät vihittiin 15. toukokuuta 1994 Jerusalemissa. He erosivat vuonna 2005.


title: Filipp Kirkorov

text: Kirkorovin oli alun perin tarkoitus toimia Venäjän kansallisessa euroviisutuomaristossa Moskovan euroviisuissa 2009, mutta hän joutui luopumaan pestistä, koska hän oli kutsunut Norjan edustajan Alexander Rybakin kotiinsa, mikä olisi kyseenalaistanut hänen puolueettomuutensa.


title: Filipp Kirkorov

text: Kirkorov on saanut "kansallinen artisti" -palkinnon sekä Venäjällä että Ukrainassa.


title: Strömsund

text: Strömsund on samannimisen Strömsundin kunnan keskustaajama. Se sijaitsee Jämtlandin läänissä ja Jämtlandin historiallisessa maakunnassa Pohjois-Ruotsissa. Vuoden 2010 lopussa taajamassa oli 3 589 asukasta.


title: Ust-Ižora

text: Ust-Ižora () on taajama ja kunnallishallinollinen alue Pietarin kaupungin sisällä Kolpinan piirissä. Ust-Ižora sijaitsee Inkereenjoen ja Nevan yhtymäkohdassa. Taajamassa asui noin 1 600 ihmistä vuonna 2014.


title: Ust-Ižora

text: Ust-Ižorassa on Aleksanteri Nevskin kirkko, joka rakennettiin Nevan taistelun paikalle.


title: Baidu

text: Baidu, Inc. (Baidu) () on kiinankielinen hakukone, joka etsii niin web-sivuja, äänitiedostoja kuin kuviakin. 18. tammikuuta 2000 yhtiöitetty Baidu tarjoaa 57 haku- ja yhteisöpalvelua, muun muassa yhteisöllisesti rakennettavan Baidu Baike (百度百科) -ensyklopedian ja hakutoiminnon sisältävän avainsanaperusteisen keskustelufoorumin.


title: Baidu

text: Baidu on Alexa Internetin mittauksessa maailman neljänneksi käydyin sivusto. Joulukuussa 2007 Baidusta tuli ensimmäinen NASDAQ-100-indeksiin otettu kiinalainen yhtiö.


title: Gaspar Llamazares

text: Gaspar Llamazares Trigo (s. 28. marraskuuta 1957 Logroño, La Rioja) on espanjalainen poliitikko. Hän toimi maansa vasemmistopuolueiden liiton Izquierda Unidan ("IU", "Yhdistynyt vasemmisto") pääkoordinaattorina eli puoluejohtajana vuosina 2001–2008. Hän on jäsenenä Espanjan kommunistisessa puolueessa PCE:ssä. Oppiarvoltaan hän on lääketieteen tohtori.


title: Gaspar Llamazares

text: Gaspar oli perheensä kuudesta lapsesta toiseksi vanhin. Hän vietti lapsuutensa ja nuoruutensa Salinasissa, Castrillónissa, Asturiasissa. Hän opiskeli lääketiedettä aluksi Madridin autonomisessa yliopistossa. Hän suoritti opintonsa loppuun Oviedon yliopistossa. Siellä hän tutustui "Bocetos"-nimiseen julkaisuun, joka lähestyi lääketiedettä sosiaalisesta näkökulmasta tavaomaisen biologisen sijaan. Hän täydensi opintonsa julkisterveyden Masters-tutkinnolla Havannan yliopistossa, Kuubassa. Palattuaan Espanjaan hän alkoi vuonna 1985 opettaa ensin Santiago de Compostelan yliopistossa ja sitten Unidad Docente de Medicina de Familiassa Cazoñassa, Kantabriassa.


title: Gaspar Llamazares

text: Llamazares liittyi kommunistipuolueeseen vuonna 1981. Vuonna 1988 hänet valittiin IU:n Asturiasin osaston liittosihteeriksi ja pääkoordinaattoriksi. Vuonna 1991 hänet valittiin Asturiasin alueparlamenttiin. Siellä hän toimi IU:n ryhmänjohtajana.


title: Gaspar Llamazares

text: Vuosina 1988–2000 Llamazares toimi PCE:n Asturiasin osaston pääsihteerinä ja Asturiasin parlamentin jäsenenä.


title: Gaspar Llamazares

text: Llamazares valittiin Espanjan parlamentin edustajainhuoneeseen Asturiasin vaalipiiristä vuoden 2000 vaaleissa. IU:n heikon vaalimenestyksen takia (20 edustajaa vuoden 1996 vaaleissa ja 8 edustajaa vuoden 2000 vaaleissa Llamazares ilmaisi halukkuutensa tavoitella pääkoordinaattorin paikkaa IU:n kuudennessa liittokokouksessa, joka pidettäisiin saman vuoden joulukuussa. Tehtävään pyrkivät Llamazaresin lisäksi Espanjan kommunistisen puollueen pääsihteeri Francisco Frutos ja IU:n radikaaliainesten tukema Ángeles Maestro. Llamazaresia tuki IU:n silloinen pääkoordinaattori Julio Anguita. Poliittisen komitean äänestyksessä Llamazaresin kannattajat saivat 32 paikkaa, Frutosin kannattajat 30 ja Maestron kannattajat 13 paikkaa. Tämän jälkeen suoritetussa pääkoordinaattorin vaalissa Maestron kannattajat pidättäytyivät äänestämästä. Näin Llamazares tuli valituksi. Pääkoordinaattorina Llamazares nimitettiin myös IU's parlamenttiryhmän johtajaksi.


title: Gaspar Llamazares

text: Llamazares valittiin uudelleen pääkoordinaattoriksi joulukuussa 2003 pidetyssä IU:n seitsemännessä liittokokouksessa. Hänen vastaehdokkaanaan ollutta silloista Córdoban edustajaa Luis Carlos Rejonia kannattivat useat alueelliset vähemmistöt, uusvasemmistolainen ryhmittymä Espacio Alternativo ja sevillalaisen Marinaledan kaupungin pormestari Juan Manuel Sánchez Gordillo, jota tukivat IU radikaaliryhmittymät (lähinnä Corriente Roja ja CUT). Selvän voiton saavuttanut Llamazares nimitettiin pääministeriehdokkaaksi.


title: Gaspar Llamazares

text: Vuoden 2004 parlamenttivaaleissa Llamazares valittiin Madridin vaalipiirin edustajaksi (koska Espanjassa on tapana, että valtakunnallisten puolueiden pääministeriehdokkaat asettuvat ehdolle Madridissa). IU jäi kuitenkin kaikkien aikojen huonoimpaan tulokseensa. Sen ja ICV:n vaaliliitto sai parlamenttiin vain 5 edustajaa, joista IU:n edustajia oli 3. Tämä sai suuren osan jäsenistä syyttämään tappiosta Llamazaresia. Vuoden 2004 europarlamenttivaaleissa vaaliliitto, jossa olivat mukana IU ja Aloite Katalonian puolesta, sai vain kaksi edustajaa, joista yksi kummallekin puolueelle (nämä liittyivät eri parlamenttiryhmiin), kun vielä vuoden 1999 europarlamenttivaaleissa IU oli saanut 4 edustajaa. Tämän jälkeen Llamazares kutsui koolle ylimääräisen liittokokouksen.


title: Gaspar Llamazares

text: IU:n ylimääräisessä kahdeksannessa liittokokouksessa Llamazaresia tukivat IU:n vasemmistovihreät, kansallismieliset ja keskustalaisimmat ryhmittymät. Hänen vastaehdokkaanaan oli ihmisoikeuslakimies Enrique Santiago, jota aluksi kannattivat nuoret, myöhemmin myös Espanjan kommunistisen puolueen johto ja sevillalaisen Carmonan kaupungin pormestari Sebastián Martín Recio, jota tukivat andalusialaisvähemmistö ja Espacio Alternativo -ryhmittymä. (Santiago ja Martín Recio olivat aikaisemmin sopineet, että äänestäisivät suuremman kannatuksen saanutta. Llamazares sai 54 edustajaa, kun hänen vastustajansa saivat yhteensä 56, joista Santiago 42 ja Martin Recio 14. Kokous teki kuitenkin juuri ennen valintaa IU:n sääntöihin muutoksen, jolla jäsenjärjestöjen pääkoordinaattoreille annettiin oikeus osallistua liiton pääkoordinaattorin vaaliin. Tämän jälkeen Llamazaresilla oli 67 kannattajaa ja 51 vastustajaa, kun 8 pidättäytyi äänestyksestä. Näin Llamzares valittiin edelleen pääkoordinaattoriksi.


title: Gaspar Llamazares

text: Toukokuussa 2007 Llamazaresista tuli ensimmäinen valtakunnallisen tason poliitikko, joka kävi kampanjaansa myös internetin Second Life -virtuaalimaailmassa. Vaalikampanjan aikana Llamazares ilmoitti, että hän ei pyrkisi ehdolle IU:n pääkoordinaattoriksi enää seuraavassa liittokokouksessa, joka ilmeisesti järjestettäisiin seuraavana syksynä. Heinäkuussa 2007 Llamazares ilmoitti, että hän pyrkisi vielä kerran pääministeriksi. Tämä päätös aiheutti useita kiistoja IU:ssa, erityisesti Espanjan kommunistisessa puolueessa ja muissa IU:n vasemmistolaisimpina pidetyissä jäsenjärjestöissä.. Samalla ilmoitettiin, että IU:n liittokokous siirrettäisiin pidettäväksi maaliskuun 2008 parlamenttivaalien jälkeen. Lokakuussa Espanjan kommunistisen puolueen pysyväiskomitean jäsen ja Valencian itsehallintoalueen paikallisosaston pääsihteeri Maraga Sanz ilmoittautui halukkaaksi asettumaan Llamazaresin vastaehdokkaaksi IU:n pääministeriehdokkaan esivaaliin. Lokakuun lopussa ja marraskuun alussa 2007 järjestetty esivaali päättyi Llamazaresin voittoon.


title: Gaspar Llamazares

text: Maaliskuussa 2008, IU:n jäätyä kaikkien aikojen huonoimpaan parlamenttivaalitulokseensa Llamazares ilmoitti, että hän ei enää pyrkisi liiton johtoon. Hän luopui tehtävästä 25. lokakuuta 2008, kolme viikkoa ennen IU:n yhdeksättä liittokokousta, joka valitsisi hänelle seuraajan


title: Gaspar Llamazares

text: Vuonna 2009 Llamazares pyrki julkisesti kiroamaan paavi Benedictus XVI:n siksi, että tämä oli väittänyt kondomien aiheuttavan enemmän vahinkoa kuin hyötyä AIDSin vastaisessa taistelussa .


title: Gaspar Llamazares

text: 15. tammikuuta 2010 Yhdysvaltain liittovaltion tiedustelupalvelu FBI julkaisi Osama bin Ladenista valokuvia, jotka oli digitaalisesti käsitelty esittämään Osamaa sen näköisenä, millaiseksi hänen uskottiin vanhentuneen. Espanjalainen sanomalehti El Mundo paljasti, että hahmotelman hiukset oli kopioitu internetin Google-hakukoneen kuvapalvelusta hankitusta Llamazaresin valokuvasta. FBI myönsi asian, poisti kuvan verkkosivuiltaan ja käynnisti sisäisen tutkinnan siitä, oliko tapauksessa toimittu tarkoitushakuisesti.


title: David Koepp

text: David Koepp (s. 9. kesäkuuta 1963 Pewaukee, Wisconsin) on yhdysvaltalainen elokuvakäsikirjoittaja ja -ohjaaja.


title: David Koepp

text: Koepp on kertonut päättäneensä ryhtyä käsikirjoittajaksi nähtyään elokuvan "Kadonneen aarteen metsästäjät". Hänen ensimmäinen käsikirjoittamansa elokuva oli "Apartment Zero" (1988), jonka jälkeen hän on tehnyt käsikirjoituksen moniin menestyselokuviin, kuten "Carlito’s Way", "Vaarallinen tehtävä" ja "Spider-Man – Hämähäkkimies". Hänen muita tunnettuja käsikirjoituksiaan ovat Steven Spielbergin elokuviin tehdyt "Jurassic Park", "Kadonnut maailma – Jurassic Park", "Maailmojen sota" ja "Indiana Jones ja kristallikallon valtakunta".


title: David Koepp

text: Koepp on myös ohjannut elokuvia: hänen esikoiselokuvansa oli "Suspicious" vuodelta 1994. Muita tunnettuja ohjaustöitä ovat Kevin Baconin tähdittämä "Stir of Echoes – henkien vankina" vuodelta 1999 ja Stephen Kingin novelliin perustuva "Salainen ikkuna" vuodelta 2004.


title: Tom Leppert

text: Tom Leppert (s. 15. kesäkuuta 1954) on yhdysvaltalainen republikaanipoliitikko. Hän toimi Dallasin pormestarina vuodesta 2007 vuoteen 2011 asti. Ennen sitä Leppert toimi Turner Corporationin toimitusjohtajana.


title: Kelopääsky

text: Kelopääsky ("Tachycineta bicolor") on Pohjois-Amerikassa pesivä pääskyihin kuuluva varpuslintu. Se on pienehkö ja pitkisiipinen pääsky, ja sen vartalon yläpuoli vihertävän sininen ja alapuoli valkoinen. Kelopääskyt ovat sosiaalisia lintuja, ne voivat kerääntyä suuriksi parviksi. Lajin ravinto koostuu pääasiassa hyönteisistä.